**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 16 Μαρτίου 2018, ημέρα Παρασκευή και ώρα 11:15΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: Ενημέρωση των μελών της Επιτροπής, από τον Πρόεδρο και Διευθύνοντα Σύμβουλο της Δ.Ε.Η. Α.Ε., κ. Εμμανουήλ Παναγιωτάκη, σύμφωνα με το άρθρο 32 παρ. 9 του Κανονισμού της Βουλής, σχετικά με την προμήθεια υγρών καυσίμων έτους 2018.

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Γεώργιος Σταθάκης, καθώς και αντιπροσωπεία της Δ.Ε.Η. Α.Ε. αποτελούμενη από τον Πρόεδρο και Διευθύνοντα Σύμβουλο, κ. Εμμανουήλ Παναγιωτάκη, το Εκτελεστικό μέλος του Δ.Σ. κ. Λάζαρο Σταθάκη, τον Γενικό Διευθυντής Υποστηρικτικών Λειτουργιών, κ. Νικόλαο Αραβαντινό, τη Γενική Διευθύντρια Οικονομικών Υπηρεσιών, κυρία Αλεξάνδρα Κονίδα, τον Διευθυντή Προμηθειών, κ. Δημήτριο Μπουσδέκη και την βοηθό Διευθύντρια Προμηθειών κυρία Αικατερίνη Μανούσακα.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αυλωνίτου Ελένη, Σταματάκη Ελένη, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καρακώστα Ευαγγελία (Εύη), Κάτσης Μάριος, Καφαντάρη Χαρούλα (Χαρά), Ξυδάκης Νικόλαος, Θεωνάς Ιωάννης, Παπαδόπουλος Νικόλαος, Σέλτσας Κωνσταντίνος, Σπαρτινός Κωνσταντίνος, Τελιγιορίδου Ολυμπία, Αραμπατζή Φωτεινή, Δήμας Χρίστος, Βεσυρόπουλος Απόστολος, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Καραθανασόπουλος Νικόλαος, Τάσσος Σταύρος, Λαμπρούλης Γεώργιος, Καμμένος Δημήτριος, Λαζαρίδης Γεώργιος, Καβαδέλλας Δημήτριος και Αμυράς Γεώργιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, καλημέρα σας. Συνεδριάζει σήμερα η Επιτροπή μας με θέμα ημερήσιας διάταξης την ενημέρωση των μελών της Επιτροπής, από τον Πρόεδρο και Διευθύνοντα Σύμβουλο της Δ.Ε.Η. Α.Ε., κ. Εμμανουήλ Παναγιωτάκη, σύμφωνα με το άρθρο 32 παρ. 9 του Κανονισμού της Βουλής, σχετικά με την προμήθεια υγρών καυσίμων έτους 2018.

Να καλωσορίσουμε τον κ. Εμμανουήλ Παναγιωτάκη, Διευθύνοντα Σύμβουλο της Δ.Ε.Η.., τον κ. Λάζαρο Σταθάκη, Εκτελεστικό μέλος του Δ.Σ. της Δ.Ε.Η., τον κ. Νικόλαο Αραβαντινό, Γενικό Διευθυντή Υποστηρικτικών Λειτουργιών της Δ.Ε.Η., την κυρία. Αλεξάνδρα Κονίδα, Γενική Διευθύντρια Οικονομικών Υπηρεσιών της Δ.Ε.Η., τον κ. Δημήτριο Μπουσδέκη, Διευθυντή Προμηθειών της Δ.Ε.Η. και τέλος, την κυρία Αικατερίνη Μανούσακα, βοηθό Διευθύντρια Προμηθειών της Δ.Ε.Η..

Είναι ευκαιρία, επειδή έχουμε ένα αίτημα από καιρό, να συζητήσουμε για τα θέματα της Δ.Ε.Η. και είχαμε δεσμευθεί, σήμερα η συζήτηση να πάρει έναν ευρύτερο χαρακτήρα για την γενική πορεία της επιχείρησης. Θα ξεκινήσουμε λοιπόν, δίνοντας το λόγο στον κ. Παναγιωτάκη, προκειμένου να κάνει μια πρώτη εισήγηση.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της Δ.Ε.Η. Α.Ε.): Κύριε Υπουργέ, κυρία Πρόεδρε, κύριοι βουλευτές, έχουμε ξαναπαρουσιάσει το θέμα της προμήθειας των υγρών καυσίμων στην Επιτροπή σας. Είναι ένα σοβαρό θέμα για τη Δ.Ε.Η.. Περίπου 650 εκατ. με 750 εκατ. είναι η επιβάρυνση της Δ.Ε.Η. για υγρά καύσιμα. Τα χρησιμοποιούμε, πρωτίστως, για την τροφοδοσία των νησιών και δευτερευόντως, για τις εκκινήσεις των λιγνιτικών σταθμών παραγωγής, για τη λειτουργία των ορυχείων και ως κίνηση.

Το μεγαλύτερο μέρος των καυσίμων είναι το μαζούτ χαμηλής περιεκτικότητας θείου. Έχουμε κάνει πολύ μεγάλη πρόοδο τα τελευταία χρόνια. Μια τομή που έχει γίνει είναι η μεταφορά των υγρών καυσίμων ιδιαίτερα στο μαζούτ. Έχουμε τις δεξαμενές του Λαυρίου, όπου συγκεντρώνουμε το προμηθευόμενο μαζούτ κι από εκεί με πλοία, που έχουμε ναυλώσει εμείς, τα πηγαίνουμε στα νησιά. Εξαίρεση είναι στον Ατμοηλεκτρικό Σταθμό του Αθερινόλακκου στην Κρήτη, όπου είναι περίπου το 30% του προμηθευόμενου μαζούτ, που πηγαίνει απευθείας λόγω ποσοτήτων. Το ντίζελ πήγαινε κατευθείαν στα νησιά.

Μια δεύτερη τομή, που έχει γίνει τα τελευταία χρόνια, είναι ότι κάνουμε ηλεκτρονικούς διαγωνισμούς, με τους οποίους εξασφαλίζεται πλήρως και η διαφάνεια και το αδιάβλητο, αλλά και οι καλύτερες δυνατές τιμές.

Ειδικότερα, για την προμήθεια του μαζούτ έλαβαν μέρος 8 εταιρίες, μεταξύ των οποίων και δύο ελληνικές. Τελικά, ο προμηθευτής ήταν η εταιρία PETROINEOS, με ελαφρώς μικρότερη τιμή, σε σχέση με πέρυσι και εγκρίθηκε από το διοικητικό μας συμβούλιο, τίθεται ενώπιον σας για τις δικές σας αρμοδιότητες. Για το ντίζελ έλαβαν μέρος, καταρχάς τρεις ελληνικές εταιρίες, η Aegean, η AVIN  και η ΕΚΟ. Τελικά, προσφορές έδωσαν μόνον η AVIN  και η ΕΚΟ, μειοδότης αναδείχθηκε η ΕΚΟ, λίγο ακριβότερα από πέρυσι, αλλά όπως είχαν εκτιμήσει οι υπηρεσίες και μας είχαν προειδοποιήσει, οι περσινές τιμές ήταν απρόσμενα χαμηλές. Φανταστείτε ότι με τις σημερινές τιμές που πετύχαμε, είναι οι δεύτερες καλύτερες της δεκαετίας. Είναι μια ιδιόμορφη αγορά και κρίθηκε ικανοποιητική. Έτσι, έγινε η κατακύρωση και για το ντίζελ, οπότε πιστεύω ότι έγινε ένας διαγωνισμός ή μάλλον δύο διαγωνισμοί, άψογα, σύμφωνα ακριβώς με το νόμο και εξαντλώντας όλα τα περιθώρια της τεχνολογίας και του ανταγωνισμού για να πετύχουμε. Για αυτό θεωρώ ότι ήταν μια προμήθεια επωφελής, κατά το δυνατό, για την επιχείρηση. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ξυδάκης.

ΝΙΚΟΛΑΟΣ ΞΥΔΑΚΗΣ: Ευχαριστώ, κυρία Πρόεδρε. Θα ήθελα να κάνω μια απλή ερώτηση για τον κ. Παναγιωτάκη, τον Διοικητή της Δ.Ε.Η.. Σε σχέση με το αρχιπέλαγος, το οποίο έχει και τα πάρα πολλά τουριστικά νησιά, θα θέλατε να μου πείτε, τουλάχιστον σε τάξη μεγέθους, ποια είναι η δαπάνη για τους ατμοηλεκτρικούς αυτόνομους σταθμούς σε ετήσια βάση, προφανώς μαζούτ. Ποια είναι η προοπτική σύνδεσης των ενεργοβόρων νησιών του τουρισμού, αλλά και της εθνικής στρατηγικής σημασίας νησιών, με τον εθνικό κορμό; Τι θα κερδίσουμε; Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παναγιώταρος.

ΗΛΙΑΣ ΠΑΝΑΓΙΩΤΑΡΟΣ: Ευχαριστώ, κυρία Πρόεδρε. Κύριε Διοικητά, θα ήθελα να κάνω μια γενικότερη ερώτηση για τη Δ.Ε.Η., αφού η συζήτηση θα επεκταθεί. Σχετικά με την αύξηση του κόστους ηλεκτρικής ενέργειας για τα νοικοκυριά, βλέπουμε εν μέσω μνημονίων συνεχείς μειώσεις των εισοδημάτων των πολιτών, μια αύξηση στο ρεύμα της τάξης του 12,8%, όταν στην Ευρωπαϊκή Ένωση υπήρξε μείωση κατά 0,5% και μιλάμε για τα νοικοκυριά. Δεν μιλάμε για τις βιομηχανίες που όλοι ξέρουμε τα προβλήματα του υψηλότατου κόστους ενέργειας. Συγχρόνως και για το φυσικό αέριο υπήρξε μια ελάχιστη μείωση της τάξης του 0,7%, όταν στην Ε.Ε. ο μέσος όρος ήταν 6,3%. Έχουμε την 9η υψηλότερη τιμή στην Ε.Ε. για το ρεύμα και την 11η υψηλότερη, εντελώς δυσανάλογη με τα εισοδήματα και το Α.Ε.Π. άλλων χωρών.

Δεύτερη ερώτηση, τι θα γίνει πλέον με αυτές τις ρυθμιζόμενες χρεώσεις, οι οποίες αγγίζουν το 41% κατά μέσο όρο, ενώ υπάρχουν και περιπτώσεις εξωφρενικές, όπου το κόστος ρεύματος είναι ελάχιστο και ο υπόλοιπος λογαριασμός περιλαμβάνει πλήθος άλλων, άσχετων, χρεώσεων. Ένα χαρακτηριστικό παράδειγμα που κυκλοφορεί στο διαδίκτυο αυτές τις μέρες είναι η φωτογραφία ενός λογαριασμού όπου 13 € είναι το ρεύμα και 101 € είναι όλα τα υπόλοιπα. Αυτό πρέπει να παύσει να ισχύει. Δεν είναι δυνατόν, εν μέσω κρίσεως που οι Έλληνες πολίτες αγκομαχούν και το ξέρετε πολύ καλά, αφού σας χρωστάει όλη η Ελλάδα, σας χρωστάνε δισεκατομμύρια ευρώ από λογαριασμούς της Δ.Ε.Η., και να συνεχίζεται αυτή η πολιτική, όπου ο Έλληνας πολίτης δεν μπορεί να πληρώσει ούτε το ρεύμα, αφού μέσα σε αυτό συμπεριλαμβάνονται πολλά άλλα πράγματα.

Θα ήθελα, από τα πιο «επίσημα χείλη» που είναι ο διοικητής της Δ.Ε.Η., με τις ρυθμίσεις του ΠΑ.ΣΟ.Κ. και της Ν.Δ. που είχαν προκύψει κάποια ζητήματα, να μας πείτε και εσείς, τι γίνεται με το κόστος ρεύματος. Γνωρίζετε, ιδιαίτερα με την Ν.Δ. ήταν εκατοντάδες χιλιάδες ευρώ, ποια είναι αυτή η ρύθμιση, πώς έγινε, πού έγινε και αν πληρώνεται, έστω κι αυτή η ευνοϊκή αρίθμηση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ: Ευχαριστώ, κυρία Πρόεδρε.

Καταρχήν, να πω ότι στις μέρες μας συντελείται μια κοσμογονία στον κλάδο της Ενέργειας στη χώρα μας και φαίνεται, ότι αυτό δεν έχει γίνει αντιληπτό ούτε, δυστυχώς, από τους ανθρώπους οι οποίοι είναι αναμεμειγμένοι με την πολιτική και υποτίθεται ότι θα πρέπει να γνώριζαν για να μπορούν να συμβάλλουν, μέσα από τη γνώση που έχουν και μέσα από τις προτάσεις που θα κάνουν στην εξεύρεση λύσεων, πολύ περισσότερο δε, δεν γίνεται αντιληπτό από την ίδια την κοινωνία. Αυτό είναι πολύ επικίνδυνο, γιατί αυτή τη στιγμή που μιλάμε, ο Ενεργειακός Κλάδος στη χώρα βρίσκεται σε ένα οριακό επίπεδο και σε ένα οριακό σημείο.

Καταρχήν, να πούμε ότι το τελευταία 6-7 χρόνια, έχει συντελεστεί μια τεράστια μεταβολή στο ενεργειακό μείγμα, στη χώρα μας. Να πούμε ότι πριν από 7-8 χρόνια, η παραγωγή ηλεκτρικής ενέργειας από λιγνίτη ήταν σχεδόν στο 45% και έχει πέσει κάτω από το 30%. Αντίστοιχα, η παραγωγή από ανανεώσιμες πηγές ενέργειας, συμπεριλαμβανομένων και των υδροηλεκτρικών μονάδων, ήταν κάτω από 10 μονάδες και έχει ξεπεράσει το 25% στην παραγωγή ηλεκτρικής ενέργειας στο συνολικό μείγμα και από την άλλη, το φυσικό αέριο ήταν περίπου στο 10%-13% και έχει πάει κι αυτό περίπου στο 25% και βέβαια, έχουμε και τις εισαγωγές.

Όλα αυτά έχουν συμβεί τα τελευταία 5-6 χρόνια και απ' ό,τι φαίνεται, έχουν βρει τη Δ.Ε.Η. που είναι ο βασικός πυλώνας ενεργειακής ευστάθειας και ασφάλειας του Ελληνικού Συστήματος Ενέργειας, δυστυχώς, απροετοίμαστη. Πώς αποδεικνύεται αυτό; Αποδεικνύεται από τα οικονομικά αποτελέσματα τα οποία κάθε τρίμηνο δημοσιεύονται και βέβαια, περιμένουμε και την δημοσίευση των τελικών αποτελεσμάτων για την οικονομική χρήση του έτους 2017.

Επιτρέψτε μου, σ' αυτό το σημείο, καθώς έχω μπροστά μου την ανακοίνωση της εταιρίας της Δ.Ε.Η. Α.Ε. για τα αποτελέσματα του εννιαμήνου του 2017 σε σύγκριση με το εννιάμηνο 2016, ότι παρατηρείται δυστυχώς, μια τραγική μείωση στο περιθώριο κέρδους της εταιρίας κατά περίπου 40%. Το πρώτο εννιάμηνο του 2016 η εταιρεία είχε ένα περιθώριο κέρδους περίπου 780 εκατ. € και το πρώτο εννιάμηνο του 2017, έχει πέσει στα 475 εκατ. € και βέβαια, το πρώτο εννιάμηνο του 2016 και αυτό ήταν πολύ χαμηλότερο σε σχέση με τα προηγούμενα εννιάμηνα των προηγούμενων χρόνων.

Πάνω σε αυτό, έχει προστεθεί βέβαια το μεγάλο βάρος των ανείσπρακτων υπολοίπων που έχει η Δ.Ε.Η.. Δυστυχώς, μεγάλες κοινωνικές ομάδες και πολλοί συμπολίτες μας, κάτω από μια οκτάχρονη συνεχιζόμενη οικονομική ύφεση, όπου έχει περιορίσει σε πολλούς από αυτούς, αν όχι εξαφανίσει το οικογενειακό εισόδημα, δυστυχώς, αυτοί οι άνθρωποι, πια, δεν μπορούν να ανταποκριθούν και να πληρώσουν τους λογαριασμούς της Δ.Ε.Η. και όχι μόνο, αλλά και του νερού, και των φόρων που τους επιβάλλονται και πολλών άλλων εισφορών, γι' αυτό και βλέπουμε κάθε μήνα -πέρα από τα συνεχιζόμενα μεγάλα ανείσπρακτα της Δ.Ε.Η.- βλέπουμε ότι περίπου 1-1,5 δισ. κάθε μήνα αυξάνονται τα χρέη των πολιτών προς το Δημόσιο και τους φορείς κοινωνικής ασφάλισης. Και μάλιστα, αυτό δεν έχει μια τάση αποκλιμάκωσης, αντίθετα, έχει μια συνεχιζόμενη ισχυρή τάση αύξησης. Άρα, το μείγμα το οποίο έρχεται να αντιμετωπίσει σήμερα η Δ.Ε.Η., είναι εκρηκτικό.

Μαζί με όλα αυτά, θα πρέπει να προσθέσουμε και το εξής. Η Δ.Ε.Η., το 2016, απώλεσε το πιο ισχυρό, το πιο ακριβό περιουσιακό στοιχείο που είχε, που ήταν ο ΑΔΜΗΕ. Η Δ.Ε.Η. ουσιαστικά έχασε το 100% των μετοχών του ΑΔΜΗΕ, δηλαδή, έχασε αυτό το πολύ σημαντικό περιουσιακό στοιχείο, αυτή την εταιρεία που έχει μεγάλη αξία, μέσα από ένα σχεδιασμό που έκανε η σημερινή κυβέρνηση, και θα εισπράξει καθαρά μόλις 300 εκατ. ευρώ, περίπου. 600 εκατομμύρια ευρώ περίπου ήταν το τίμημα, εάν αφαιρέσουμε τους φόρους, είναι περίπου 300 εκατ. καθαρά. Άρα, 300 εκατ. ευρώ καθαρά θα εισρεύσουν στην εταιρεία. Γιατί η εταιρία, όπως ξέρετε, με τον τρόπο της μετοχοποίησης που επιλέχθηκε και της πώλησης του ΑΔΜΗΕ, η Δ.Ε.Η. αναγκάστηκε να πληρώσει, όπως βέβαια προβλέπεται και από τον νόμο, τους φόρους υπεραξίας για τους μετόχους, οι οποίοι πήραν δωρεάν τις μετοχές του ΑΔΜΗΕ πίσω. Επιβαρύνθηκε λοιπόν και με αυτό το κόστος.

Αν κάποιος συνυπολογίσει λοιπόν, ότι το 2017 η εταιρεία, η Δ.Ε.Η., θα εισπράξει - εάν δεν έχει εισπράξει, μπορείτε να το επιβεβαιώσετε - περίπου 600 εκατ. ευρώ από την πώληση ΑΔΜΗΕ. Εάν επίσης συνυπολογίσουμε, ότι περίπου 460 εκατ. ευρώ είναι οι αναδρομικές οφειλές για τις ΥΚΩ, τα οποία η εταιρία δεν ξέρουμε αν θα τα πάρει για το 2017 ή το 2018, θα μας το πείτε εσείς σήμερα και πότε θα γραφτούν στον ισολογισμό της εταιρείας, αλλά είναι αναδρομικά, δηλαδή, μη επαναλαμβανόμενα. Αυτό το ποσό, σε αυτό το μέγεθος των 300 εκατομμυρίων ευρώ δεν θα είναι επαναλαμβανόμενο. Το πήρατε μια φορά και από δω και πέρα θα παίρνετε αυτά τα οποία αναλογούν σε ετήσια βάση.

Αν αναλογιστούμε λοιπόν, ότι η εταιρεία είχε καθαρές εισροές, μη επαναλαμβανόμενες, πάνω από μισό δισεκατομμύριο ευρώ και από ότι συζητείται στο ρεπορτάζ, η εταιρία θα έχει σχεδόν μηδενικά αποτέλεσμα, μηδενικό ισολογισμό, δηλαδή λίγο θετικό, λίγο αρνητικό, κοντά στο μηδέν. Δεν έχει σημασία, περίπου στο μηδέν θα είναι. Δηλαδή, η εταιρία θα έχει κέρδη, προ φόρων, περίπου στο μηδέν.

Το ερώτημα το οποίο είναι εύλογο, είναι το εξής. Το 2018, που η εταιρεία δεν θα έχει τα έκτακτα έσοδα από πώληση του ΑΔΜΗΕ, θα δούμε τι θα γίνει με τις μονάδες που πρόκειται να πουλήσετε - εάν θα πουληθούν - θα το αναλύσω μετά. Όταν η εταιρεία δεν θα έχει τα έκτακτα έσοδα από τις ΥΚΩ, πώς θα επιβιώσει; Τι αποτελέσματα θα βγάλει το 2018 και πολύ περισσότερο τι αποτελέσματα θα βγάλει το 2019;

Να τονίσω εδώ, ότι το 2018, θα πρέπει να πληρώσει και τους φόρους 300 εκατ. ευρώ, για την πώληση του 2017. Άρα, θα υπάρχει και ένα χρηματοοικονομικό κενό σε αυτό το θέμα. Από την άλλη, σε ό,τι αφορά την εισφορά προμηθευτή, για τον ειδικό λογαριασμό για τις ΑΠΕ, αυτή η εισφορά που θεσμοθέτησε η κυβέρνηση ΣΥΡΙΖΑ-ΑΝΕΛ και που επιβάρυνε κατά 90%, στο σύνολο του ποσού, την Δ.Ε.Η. και κατά 10%, περίπου, ανάλογα με το μερίδιο αγοράς που έχουν, τους εναλλακτικούς προμηθευτές, αυτό κόστισε στην Δ.Ε.Η. περίπου 300 εκατ. ευρώ φέτος και περίπου 300 εκατ. ευρώ, συν πλην, θα κοστίσει και του χρόνου.

Επίσης, το μερίδιο της Δ.Ε.Η. μειώνεται σταδιακά. Βέβαια, εάν ακολουθήσουμε το πρόγραμμα, εάν ακολουθήσετε τη συμφωνία που έχει η κυβέρνηση συνάψει με τους θεσμούς, τότε θα πρέπει να χάσετε σχεδόν το 40% του τζίρου σας, τα επόμενα δύο χρόνια. Και βέβαια αυτό, δεν φαίνεται να είναι εφικτό και ρεαλιστικό. Που σημαίνει, ότι θα χάνατε και το 50%, περίπου, του μικτού περιθωρίου λειτουργίας που φάγατε. Που σημαίνει, ότι η εταιρία θα προχώραγε, εάν εφαρμοστεί επακριβώς το σχέδιο της κυβέρνησης, έτσι όπως το έχει συμφωνήσει με τους θεσμούς, η εταιρία, εάν δεν αλλάξει κάτι σε ότι αφορά τα λειτουργικά της έξοδα, θα πρέπει να δηλώνει ζημιές άνω του ενός και ενάμιση δισεκατομμυρίου ευρώ κάθε χρόνο. Εάν εφαρμοστεί, βέβαια, η συμφωνία που έχει συνάψει η κυβέρνηση με τους θεσμούς.

Αν σε όλα αυτά έρθουμε να συνυπολογίσουμε το σχέδιο της Κυβέρνησης για τη λεγόμενη αποεπένδυση, δηλαδή, για την πώληση των λιγνικών μονάδων της Μεγαλόπολης και της Μελίτη, να σημειώσω, κύριε Υπουργέ, ότι αυτές οι μονάδες παραγωγής ηλεκτρικής ενέργειας από λιγνίτη είναι οι πιο εκσυγχρονισμένες μονάδες που έχει η Δ.Ε.Η. - διορθώστε με αν κάνω λάθος - είναι οι μονάδες με το πιο χαμηλό μεταβλητό κόστος, που σημαίνει ότι είναι οι μονάδες που συνέχεια μπαίνουν στο σύστημα και δίνουν ρεύμα στο ηλεκτρικό σύστημα της χώρας, δηλαδή είναι οι μονάδες που δουλεύουν συνέχεια και που δίνουν και τα περισσότερα οφέλη στη Δ.Ε.Η., αυτές που τελικά θα πουληθούν.

Εάν, λοιπόν, διώξει και αυτά τα πάγια περιουσιακά στοιχεία η Δ.Ε.Η. και περιμένουμε να δούμε σε τι αντίτιμο βέβαια θα τα δώσει και τι όφελος θα έχει από αυτό, καταλαβαίνετε, ότι το μέλλον της Δ.Ε.Η. είναι πάρα πολύ σκοτεινό.

Εδώ σήμερα είναι ευκαιρία, κύριε Υπουργέ και κύριε Πρόεδρε, να μας κάνετε μια ρεαλιστική, ειλικρινή και δίκαια ανάλυση του πως έχετε σχεδιάσει το μέλλον της Δ.Ε.Η. τα επόμενα δύο χρόνια και πώς βλέπετε εσείς την εξέλιξη του ενεργειακού συστήματος στη χώρα και αν τελικά αυτό το ενεργειακό σύστημα θα είναι ικανό, μετά από ένα ή δύο χρόνια, να παρέχει ρεύμα αδιάκοπα σε ανταγωνιστικές τιμές σε ελληνικά νοικοκυριά που το χρειάζονται για να ζήσουν, αλλά και στον παραγωγικό ιστό της Ελλάδας.

Εάν καταστρέψουμε τη Δ.Ε.Η., κατά συνέπεια, θα καταστρέψουμε και τη δυνατότητα να παρέχουμε ηλεκτρική ενέργεια σε όλες τις βιομηχανίες, τις βιοτεχνίες, τους αγρότες, τους κτηνοτρόφους, τους μικροεπαγγελματίες και τους εμπόρους αυτής της χώρας, καθώς και τις τουριστικές επιχειρήσεις που σημαίνει ότι, αν αυτοί οι άνθρωποι, αυτές επιχειρήσεις, αυτές οι μονάδες δεν έχουν ηλεκτρικό ρεύμα, δεν θα μπορούν να λειτουργήσουν και φυσικά θα καταρρεύσει όλη η Ελλάδα.

Θα θέλαμε, λοιπόν, να μας πείτε πώς έχετε εξασφαλίσει, ότι τα επόμενα δύο χρόνια πρώτον, δεν θα έχουμε μια σειρά από black out και δεύτερον, θα έχουμε τιμές ηλεκτρικής ενέργειας, οι οποίες να είναι ανταγωνιστικές και ανταγωνιστικότερες από αυτές που έχουν οι αντίστοιχοι επαγγελματίες παραγωγοί, βιομήχανοι και νοικοκυριά στις άλλες ανεπτυγμένες δυτικές ευρωπαϊκές χώρες;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Αυτό που θέλω να σας πω είναι, ότι την άλλη εβδομάδα με πρωτοβουλία του Υπουργού, μάλλον την ερχόμενη Πέμπτη, θα γίνει συζήτηση στην Επιτροπή για τον ενεργειακό σχεδιασμό.

Επειδή βάλατε κάποια θέματα, κύριε Σκρέκα, θα είναι κοινή συνεδρίαση με την Επιτροπή Περιβάλλοντος και η ώρα θα ανακοινωθεί μετά τη Διάσκεψη των Προέδρων.

Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ: Κύριε Παναγιωτάκη, θα ήθελα να ρωτήσω καταρχήν από την πρώτη προσέγγιση των αριθμών, γιατί υπάρχουν 30% λιγότερες ποσότητες το 2018 στο ντίζελ; Είναι η μόνη διαφοροποίηση από το διαγωνισμό του 2017, 470.000 χιλιόλιτρα – 330.000 χιλιόλιτρα που είναι μια απόκλιση, η οποία προφανώς θα έχει κάποιον ιδιαίτερο λόγο.

Δεύτερον, υπάρχουν συγκριτικά στοιχεία σε αντίστοιχους διαγωνισμούς σε γειτονικές χώρες και πού καταλήγουν;

Η δική μας προσπάθεια, δηλαδή, πού καταλήγει;

Τρίτον, μετά τη διασύνδεση των Κυκλάδων, στις εγκαταστάσεις που θα προκύψουν, υπάρχει δυνατότητα διαχείρισης αποθεμάτων, δηλαδή, διαγωνισμούς σε περιόδους που οι τιμές είναι καλύτερες και να υπάρχει κάποια δυνατότητα της Δ.Ε.Η. διαχείρισης αποθεμάτων;

Τη Δευτέρα εγκαινιάζεται το έργο διασύνδεσης των Κυκλάδων. Να σχολιάσουμε, επιτέλους. Το ζήτημα, επίσης, είναι ότι έχουμε καθυστερήσει ενάμιση χρόνο και κάποιος πρέπει να μας πει για ποιο λόγο επιβαρύνθηκαν οι καταναλωτές με 100 εκατ. επιπλέον.

Οι ερωτήσεις που προκύπτουν, επίσης, από τη διασύνδεση, είναι τι γίνεται με την Κρήτη, τη διασύνδεση της Κρήτης με τη Βόρεια Αφρική και αν τελικά οι εγκαταστάσεις, εάν ολοκληρωθούν όλα αυτά που θα προκύψουν, βοηθούν στη διαχείριση αποθεμάτων και όσον αφορά στα καύσιμα.

Επίσης, σχετικά με το ζήτημα των χρεών της Δ.Ε.Η., θα ήθελα μια απάντηση εάν ισχύουν τα 2,8 δις, εάν ισχύει ότι υπάρχουν 1,6 δις ανεξόφλητοι λογαριασμοί ιδιωτών και επιχειρήσεων, εάν υπάρχουν 700 εκατ. από πελάτες που έχουν αλλάξει πάροχο και τι γίνεται με τα 500 εκατ. των πολιτών, που αδυνατούν να ανταπεξέλθουν στις ρυθμίσεις. Θα ήθελα μια απάντηση, εάν τελικά αυτά τα νούμερα είναι πραγματικά.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σέλτσας.

ΚΩΝΣΤΑΝΤΙΝΟΣ ΣΕΛΤΣΑΣ: Θα κάνω δύο συγκεκριμένες ερωτήσεις, που αφορούν στην περιοχή μου.

Κύριε Υπουργέ, κύριε Πρόεδρε, μετά τη δεύτερη αρνητική απάντηση της Κομισιόν για την παράταση λειτουργίας των ΑΗΣ Αμυνταίου, από τις 17.000 ώρες, που είχαμε, στις 32.000 ώρες, δημιουργείται το εξής πρόβλημα. Οι ΑΗΣ Αμυνταίου, όπως είναι γνωστό, τροφοδοτούν με τηλεθέρμανση γύρω στις 8.000 νοικοκυριά.

Κύριε Υπουργέ και κύριε Πρόεδρε, τι θα γίνει με τις ΑΗΣ, τι προτίθεστε να κάνετε, δεδομένου ότι οι εναλλακτικές λύσεις, τις οποίες επιδιώκουμε τόσο με την 25αρα με βιομάζα, όσο και με τους δύο λέβητες των 15mw για εναλλακτική τροφοδοσία της τηλεθέρμανσης, θέλουν τουλάχιστον δύο χρόνια. Όπως είναι γνωστό, οι 17.000 ώρες τελειώνουν σε λιγότερο από ένα χρόνο λειτουργίας των ΑΗΣ, επειδή έχουμε πρόβλημα. Τι προτίθεστε να κάνετε για αυτά τα δύο χρόνια; Αν δεν συνεχίσουν να λειτουργούν οι ΑΗΣ με τροφοδοσία, η τηλεθέρμανση, η οποία έχει κοστίσει στο κράτος γύρω στα 25 εκατ., θα καταστραφεί εν μέρει ή εν πολλοίς.

Το δεύτερο ερώτημα, κύριε Υπουργέ, απευθύνεται σε εσάς. Πέρσι τέτοιο καιρό είχαμε συνάντηση με κατοίκους της Αχλάδας για τη μετεγκατάσταση του οικισμού. Ενόψει της λεγόμενης αποεπένδυσης, τι θα γίνει με τον οικισμό; Βρήκαμε αυτά που υποσχεθήκαμε στους κατοίκους της Αχλάδας, ούτως ώστε ο ιδιώτης του ορυχείου της Αχλάδας να μπορέσει να είναι σε θέση να κάνει τη μετεγκατάσταση;

Αυτά ήταν τα δύο ερωτήματα είχα να κάνω και θέλω απαντήσεις και από εσάς κ. Πρόεδρε, αλλά και από εσάς κ. Υπουργέ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Καβαδέλλας.

ΔΗΜΗΤΡΙΟΣ ΚΑΒΑΔΕΛΛΑΣ: Πότε υπολογίζουμε ότι θα περάσουμε, εάν όχι 100%, έστω 70% - 80%, στην πράσινη ενέργεια;

Δεύτερον, τώρα που η Δ.Ε.Η. θα αλλάξει μετρητές και θα περάσουμε στους «έξυπνους μετρητές», θα ήθελα να σας παρακαλέσω τις προδιαγραφές να τις έχουν εγκαίρως και οι Έλληνες κατασκευαστές. Είναι μια ευκαιρία να τονώσουμε την ελληνική οικονομία, δίνοντας εγκαίρως τις προδιαγραφές, για να μπορέσουν να προετοιμαστούν οι ελληνικές εταιρείες της κατηγορίας αυτής, ώστε να προγραμματίσουν την κατασκευή μετρητών.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ: Έχω κάποιες ερωτήσεις για την αγορά των μαζούτ και ντίζελ. Αυτά είναι δυο προϊόντα, που προκύπτουν συνήθως από το ίδιο χαρτοφυλάκιο του πετρελαιοπαραγωγού ή του προμηθευτή. Γιατί κάνατε ετεροχρονισμένα και ξεχωριστά τους διαγωνισμούς, άλλους για ντίζελ, άλλους για μαζούτ; Μήπως με την αγορά των δυο προϊόντων μαζί, θα μπορούσαμε να πετύχουμε καλύτερες τιμές; Ενδεχομένως, αυτή η ενιαία πρόσκληση της προμήθειας να έδινε καλύτερες τιμές και στην αγορά και στην μεταφορά.

Επίσης, οι τιμές αγοράς πετρελαίου στις συμβάσεις είναι κυμαινόμενες ή έχουν κλειδώσει; Έχει συνάψει η Δ.Ε.Η. προθεσμιακό συμβόλαιο, έτσι ώστε να κλειδώνει τη διακύμανση της τιμής; Ο υπολογισμός γίνεται με βάση τις τιμές του 2017. Για το 2018 έχει γίνει σχετική ανάλυση κινδύνου διακύμανσης των τιμών; Πρόκειται για πολύ μεγάλες προμήθειες, ύψους 600 εκατ. ευρώ, οπότε η ζημία από οποιαδήποτε διακύμανση θα μπορούσε να είναι μεγάλη, να γίνει για παράδειγμα, κάτι χειρότερο στη Συρία - βέβαια, τι χειρότερο θα μπορούσε να γίνει στη Συρία – και να εκτινάξει τις τιμές του πετρελαίου.

Έχει γίνει σχετική ανάλυση για την δραστηριοποίηση της Δ.Ε.Η. στην ευκαιριακή αγορά; Πως θα διασφαλιστεί και εκεί η αποτροπή κινδύνων; Τι οφέλη θα έχει η εταιρεία; Αξίζουν την ανάληψη κινδύνων; Σας κάνω πολλά ερωτήματα, που στην ουσία τους έχουν ένα πυρήνα.

Σχετικά με τα logistics και τις μεταφορές, η Δ.Ε.Η. χρονοναυλώνει δεξαμενόπλοια. Ποιος είναι ο χρόνος της ναύλωσης; Επειδή, συνήθως, είναι καλοκαιρινή η ανάγκη της μεταφοράς στα νησιά, κυρίως, υπάρχει εναλλακτική λύση για την αξιοποίηση των πλοίων για όσο κάθονται και γιατί να μην περιλαμβάνεται και η μεταφορά στην προσφορά; Οι πετρελαιοπαραγωγές εταιρείες πετυχαίνουν καλύτερες τιμές σε ναύλα, επομένως, θέλω να ρωτήσω πόσο κοστίζει η ναύλωση από την Δ.Ε.Η. και πόσο θα κόστιζε η μεταφορά από τον προμηθευτή πετρελαίου. Έχετε κάνει σχετική ανάλυση αγοράς; Τέλος, πώς αποτυπώνονται τα οφέλη από αυτές τις συμβάσεις στα τιμολόγια του καταναλωτή;

Εδώ έχουμε την συνεχιζόμενη αντιπαραγωγική πολιτική, ενώ έχουμε διασύνδεση, για παράδειγμα, των Κυκλάδων με το ηπειρωτικό σύστημα, να μας κοστίζουν 700 εκατ. ευρώ το χρόνο η αγορά και μεταφορά καυσίμων στα νησιά. Αφού έχουν ήδη διασυνδεθεί οι Κυκλάδες με το σύστημα, γιατί χρειαζόμαστε την ίδια προμήθεια μαζούτ και ντίζελ, όπως το 2016 ή 2017, για παράδειγμα; Έχει υπάρξει μείωση στις τιμές των τιμολογίων των καταναλωτών στις Κυκλάδες, για παράδειγμα; Έχει πέσει το κόστος;

Είδα στους διαγωνισμούς, ότι 21 οίκοι παρέλαβαν την προκήρυξη, οικονομικές προσφορές κατέθεσαν 7 στο μαζούτ και 3 στο ντίζελ. Η μια εταιρεία, η Total ζήτησε τροποποίηση των όρων σύμβασης. Ποιους όρους ζήτησε να τροποποιηθούν; Έγινε εξέταση της πιστοληπτικής ικανότητας των προμηθευτών; Αξιολογήθηκε αυτό κατά την υποβολή των προσφορών; Γίνονται ακόμη προπληρωμές από Δ.Ε.Η. σε προμηθευτές; Θυμάμαι, το 2015 και λίγο το 2016, ότι είχα γίνει τσιμπούρι στον κ. Σταθάκη, λέγοντάς του να πιέσει τη Δ.Ε.Η. να αλλάξει το σύστημα των προκαταβολών, των προπληρωμών σε ένα σύστημα πιο ισορροπημένο για την ρευστότητα της εταιρείας. Τότε μου είχατε πει μετά από λίγο καιρό – είχε έρθει και ο κ. Παναγιωτάκης – ότι το πετύχατε αυτό και έτσι ευτυχώς έγινε «το χατίρι της Δ.Ε.Η. και όχι του Αμυρά», όπως μου είχε πει τότε ο κ. Σταθάκης. Θέλω να μου κάνετε μια αποτίμηση, πόσο μας ωφέλησε αυτή η αλλαγή του τρόπου πληρωμής, ετησίως. Νομίζω ότι μας είχατε πει πέρυσι, ότι η Δ.Ε.Η. θα εξοικονομούσε από αυτή την αλλαγή του συστήματος, γύρω στα 7 εκατ. ευρώ το χρόνο. Αν θέλετε επιβεβαιώστε μου το στοιχείο.

Όσον αφορά στο θέμα των στρατηγικών κακοπληρωτών, σε μια περσινή συνεδρίαση μας είχατε πει κάποια παραδείγματα μεγάλων ξενοδοχείων στη Ρόδο που δεν πλήρωναν, θα ήθελα να μου πείτε, εάν τους έχετε κόψει το ρεύμα και τί γίνεται με αυτούς τους στρατηγικούς κακοπληρωτές; Αν υπάρχει αυτή η μαύρη λίστα πλέον και με ποιο τρόπο θα μπορέσετε να αντλήσετε τα χρωστούμενα προς τη ΔΕΗ;

Ένα δεύτερο ερώτημα, γενικότερο, για τα οικονομικά της ΔΕΗ, πόσο είναι επισφαλής οικονομικώς η θέση της ΔΕΗ; Για να το πω απλά, παίρνοντας έναν δικό σας συλλογισμό, που πάλι είχατε αναπτύξει και εσείς πέρυσι σε μια επίσκεψή σας επάνω στις λιγντικές μονάδες, πόσα μέτρα ή πόσα χιλιόμετρα είναι πια μακριά η ΔΕΗ από τη χρεωκοπία;

Επίσης, έχουμε το φαινόμενο πάρα πολλών καταναλωτών να αλλάζουν πάροχο, να φεύγουν από τη ΔΕΗ και να αφήνουν πίσω τα γνωστά «κανόνια», «φέσια». Τί θα κάνει, λοιπόν, η ΔΕΗ με αυτά τα φέσια και πώς μπορεί να μαζέψει κάτι από αυτά τα χρήματα που της οφείλουν οι καταναλωτές; Διότι η αλλαγή παρόχου, ενώ γνωρίζει ο καταναλωτής ότι έχει αφήσει πίσω φέσι, νομίζω ότι είναι μια κακόπιστη πρακτική σε βάρος της ΔΕΗ.

ΓΕΩΡΓΙΟΣ ΣΤΑΘΑΚΗΣ(Υπουργός Περιβάλλοντος και Ενέργειας):*Ομιλεί εκτός μικροφώνου.*

ΓΕΩΡΓΙΟΣ ΑΜΥΡΑΣ: Με συγχωρείτε, κύριε Σταθάκη, αλλά εμείς δεν τη χρεωκοπήσαμε, ο κ. Παναγιωτάκης ήταν αυτός ο οποίος είχε πει, ότι «ξέρετε, κάποιες χώρες χρεωκοπούν και από τη χρεωκοπία της ΔΕΗ τους». Οπότε, ήθελα να δω, είμαστε πολύ κοντά σε αυτό το ενδεχόμενο βάσει των δικών του δεδομένων;

Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής) : Το λόγο έχει ο κ. Θεοφύλακτος.

ΙΩΑΝΝΗΣ ΘΕΟΦΥΛΑΚΤΟΣ : Θα ήθελα ο κ. Υπουργός - μας τα έχει πει ξανά, αλλά να μας θυμίσει μερικά πράγματα, για να μην ξεχνιόμαστε - τί είχε συμφωνήσει, τί είχε υπογράψει και τί είχε ψηφίσει η κυβέρνηση Σαμαρά – Βενιζέλου, σχετικά με το ενεργειακό κομμάτι, σχετικά με τη ΔΕΗ - εξ όσων γνωρίζω, δεν έχει διαφοροποιηθεί ο κ. Μητσοτάκης και η σημερινή Νέα Δημοκρατία - είχαν συμφωνήσει την πλήρη ιδιωτικοποίηση του ΑΔΜΗΕ, ναι ή όχι; Διότι τώρα μεν έφυγε από τη ΔΕΗ, αλλά πήγε στο δημόσιο. Είχαν συμφωνήσει, υπογράψει και ψηφίσει την οριζόντια ιδιωτικοποίηση της ΔΕΗ ναι ή όχι, η κυβέρνηση Σαμαρά – Βενιζέλου, που επικροτεί αυτές τις κινήσεις και ο κ. Μητσοτάκης;

Σημαίνει αυτό ότι θα έμπαινε οριζόντια στα περιουσιακά στοιχεία της ΔΕΗ, μεταξύ των οποίων και τα υδροηλεκτρικά εργοστάσια με ό,τι αυτό συνεπάγεται και για τον αγροτικό πληθυσμό και για τα νερά κ.λπ., ναι ή όχι;

Νομίζω όμως, ότι ο σημερινός Πρόεδρος της Νέας Δημοκρατίας, ο κ. Μητσοτάκης, πέρα από αυτά που είχε συμφωνήσει και ψηφίσει ο κ. Σαμαράς, το πάει και παραπέρα. Είναι επιθετικός σε βάρος των εργαζομένων και των συνταξιούχων της ΔΕΗ. Αυτό έχω εισπράξει και για να ξέρουμε τί συζητάμε, πώς βλέπει την εταιρεία ο κάθε πολιτικός χώρος και τους εργαζόμενους και τους συνταξιούχους.

Όσες φορές έχει αναφερθεί ο Πρόεδρος της Νέας Δημοκρατίας, ο κ. Μητσοτάκης, στα ταμεία της ΔΕΗ, αναφέρεται επιθετικά, δηλαδή, ότι είναι ταμεία πολυτελείας, ότι κακώς παίρνουν τόση σύνταξη, αφού τους τις κόψανε - αλλά τέλος πάντων, έτσι κόπηκαν και όλων των συνταξιούχων - παραπάνω από 50%, προφανώς θέλουν να τις κόψουν και άλλο. Αντίθετα, η δική μας πολιτική ήταν να κρατηθούν στα επίπεδα που βρίσκονται και εκεί που τις βρήκαμε, εκεί τις έχουμε αφήσει και προφανώς, αυτό αφορά και στις συντάξεις, αλλά και τους μισθούς των εν ενεργεία εργαζομένων. Αυτό έχω εισπράξει εγώ. Αυτά ως προς το γενικό πολιτικό τοπίο. Όσον αφορά στις περιοχές που έχουμε τα εργοστάσια και μια από αυτές είναι ο νομός Κοζάνης και η Δυτική Μακεδονία, βεβαίως, είναι δεδομένο ότι, εφόσον βρισκόμαστε σε μια εποχή μετάβασης σε ένα νέο ενεργειακό τοπίο - αυτό νομίζω το συνομολογούμε όλοι μας - σε μια νέα, καινούργια ενεργειακή εποχή, οι περιοχές, οι οποίες έχουν συνεισφέρει τα μέγιστα τον προηγούμενο μισό αιώνα στον εξηλεκτρισμό της χώρας και στην ανάπτυξη της χώρας και στην εταιρεία, στη ΔΕΗ, με ό,τι αυτό συνεπάγεται, έχουν συνεισφέρει τα μέγιστα, θυσιάζοντας τον ορυκτό τους πλούτο και πολλά άλλα, που τα έχουμε πει και έχουμε τονίσει πολλές φορές, την ατμόσφαιρα, τους υδροφόρους ορίζοντες, τη μονοδιάστατη ανάπτυξή τους, οι περιοχές αυτές, λοιπόν, πρέπει να ληφθούν υπόψη και στο στρατηγικό πολιτικό σχέδιο και στο σχέδιο της επιχείρησης, με προνομιακό τρόπο.

Πρέπει δηλαδή να είναι μέσα στο πλάνο, μέσα στο κάδρο του σχεδιασμού και της κυβέρνησης και της Δ.Ε.Η., οι περιοχές που πλήττονται.

Έχουν βέβαια ωφεληθεί από τη δραστηριοποίηση της επιχείρησης της Δ.Ε.Η., αλλά δυσανάλογα έχουν προσφέρει στη χώρα, όπως όφειλαν θα πω εγώ, απλώς πρέπει αυτό να ληφθεί υπόψη. Και το ξέρω ότι λαμβάνεται, είμαστε σε στενή συνεργασία και οι βουλευτές και οι αυτοδιοικητικοί, με το Υπουργείο, με την επιχείρηση, με τον Πρόεδρο. Αυτό όμως πρέπει κάθε τόσο να το επιβεβαιώνουμε και η σημερινή συζήτηση είναι ακόμα μια τέτοια αφορμή, ώστε να επιβεβαιώσουμε ότι είμαστε παρόντες, είμαστε μαζί και στο σχεδιασμό της μετάβασης αυτής στην νέα ενεργειακή περίοδο.

Σταχυολογώντας, τα έχουμε συζητήσει, αλλά δεν μπορώ παρά να αναφερθώ στην αποκατάσταση και επαναπόδοση των εδαφών και αυτά πρέπει να γίνουν όσα γίνονται σύντομα, ταυτόχρονα, και αν γίνεται πριν την λειτουργία της αποεπένδυσης, που είναι να έρθει τις επόμενες εβδομάδες με μήνες. Η διατήρηση της τηλεθέρμανσης, στην οποία αναφέρθηκε και ο συνάδελφός ο Κώστας ο Σέλτσας.

Οι δράσεις της Δ.Ε.Η., εξ όσων εισπράττω κύριε Πρόεδρε, η Δ.Ε.Η. σχεδιάζει και καλώς σχεδιάζει να αναπτυχθεί και σε άλλους τομείς, σε άλλες περιοχές του ενεργειακού κομματιού είτε είναι Α.Π.Ε., είτε οτιδήποτε άλλο σε σχέση με το εξωτερικό. Πάντα πρέπει στο νου μας και στο κάδρο να έχουμε τις περιοχές μας, που με τις αποεπενδύσεις θα πληγούν και στο εργατικό δυναμικό και στο αναπτυξιακό κομμάτι. Ήδη θυμίζω ότι η δυτική Μακεδονία είναι από τις πρωταθλήτριες της ανεργίας, αλλά και άλλες πολλές επιμέρους δράσεις πρέπει να έχουμε στη μέριμνα μας. Ας πούμε, το αναφέρω, χωρίς πρόθεση λαϊκισμού, αλλά είναι μια πραγματικότητα, τα χωριά που είναι κάτω από τα εργοστάσια, κοιτάξτε το παράλογο, δεν έχουν τηλεθέρμανση. Πλήττονται από ότι σημαίνει να ζεις κάτω από ένα εργοστάσιο και από την άλλη πληρώνουν Υ.Κ.Ω. στο λογαριασμό του ρεύματος.

Καλό θα είναι να ενδιαφερθούμε να δούμε και είναι και δικό μας χρέος, να κάνουμε προτάσεις πώς να έχουνε, τουλάχιστον, ως προς την θέρμανση, γιατί περνάνε οι αγωγοί με το ζεστό νερό, πηγαίνουν στις πόλεις στην Κοζάνη και στην Πτολεμαΐδα και τα χωριά που είναι κάτω από τα εργοστάσια του Αγίου Δημητρίου, όχι μόνο δεν έχουν τηλεθέρμανση, αλλά στο λογαριασμού του ηλεκτρικού ρεύματος πληρώνουν Υ.Κ.Ω.. Και είναι χρέος όλων μας και των αυτοδιοικητικών και των βουλευτών να κάνουμε προτάσεις, να καθίσουμε στο τραπέζι, αυτό που είπα πριν, να επιβεβαιώσουμε την συνεργασία που έχουμε και να βγούμε μαζί στη νέα περίοδο.

Επιμέρους άλλα ζητήματα - και με αυτό θα κλείσω, κυρία Πρόεδρε - υπάρχουν, συνεργαζόμαστε σε αυτά. Είναι η μετεγκατάσταση της Ποντοκώμης, οι Ακρινοί και οι Άγιοι Ανάργυροι, που τόσος λόγος έγινε τους προηγούμενους μήνες. Η εκκρεμότητα της απαλλοτρίωσης της Μαυροπηγής και πράγματα τα οποία τα έχουμε συζητήσει και είναι πληγές για την περιοχή που πρέπει να επουλωθούν, εφόσον μεταβαίνουμε στην καινούργια ενεργειακή περίοδο, αλλά και τα επιμέρους, τα οποία όντως έχουμε αντιμετωπίσει έως τώρα με καλή συνεργασία. Πρέπει να ολοκληρωθεί αυτή η συνεργασία για να ολοκληρωθεί και η αντιμετώπισή τους, αλλά και να έχουμε και ένα συνολικό στρατηγικό σχέδιο, το οποίο υπάρχει και το συζητάμε, για να βγούμε στη νέα εποχή και να βαδίζουμε μαζί με την επιχείρηση και μαζί με την κυβέρνηση.

ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κύριος Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ, κυρία Πρόεδρε.

Βεβαίως, δεν μπορεί με αποσπασματικότητα να αντιμετωπίζουμε ορισμένα ζητήματα και ελπίζω να ισχύει αυτό το οποίο μας ενημερώσατε, ότι την επόμενη βδομάδα θα γίνει αναλυτική συζήτηση για τον ενεργειακό σχεδιασμό, κάτι το οποίο είναι απαραίτητο.

Θέλω να κάνω μερικά ερωτήματα γενικότερων ζητημάτων που αφορούν στη Δ.Ε.Η.. Πρώτον, όσο αφορά την πορεία ιδιωτικοποίησης των λιγνιτικών μονάδων και των ορυχείων, σε τι στάδιο βρισκόμαστε αυτήν τη στιγμή και πότε θα ολοκληρωθεί η διαδικασία; Το δεύτερο στοιχείο σχετίζεται με αυτό το γεγονός της πορείας της ιδιωτικοποίησης των λιγνιτικών μονάδων και την εξέλιξη στη Μεγαλόπολη, δηλαδή τους κινδύνους μη ορθολογικής αξιοποίησης των λιγνιτικών αποθεμάτων και γρήγορης εξάντλησης από την πορεία ιδιωτικοποίησης, γιατί ο ιδιώτης θα θέλει το χαμηλό κόστος για να μπορεί να μπαίνει στο σύστημα, με την αξιοποίηση των καλύτερων και πιο αποδοτικών ενεργειακά πεδίων του λιγνίτη.

Δεύτερον, θα θέλαμε να γνωρίζουμε την πορεία αποκατάστασης των ήδη εξαντλημένων πεδίων και κατά πόσο θα επηρεαστεί από την ιδιωτικοποίηση για την αποκατάστασή τους, γιατί υπάρχουν σχεδιασμοί, ζητήματα και συζητήσεις για εξελίξεις στα ήδη εξαντλημένα πεδία, οι οποίες, ενδεχομένως, είναι επικίνδυνες για το περιβάλλον και τη δημόσια υγεία. Αναφέρομαι στο ζήτημα της πιθανής δημιουργίας ΧΥΤΕΑ στην περιοχή εκεί και κατά πόσο μια τυχόν ιδιωτικοποίηση θα επισπεύσει μια τέτοια διαδικασία.

Τρίτον, σε σχέση με τη γραμμή διασύνδεσης Πελοποννήσου - Κρήτης, θα θέλαμε να γνωρίζουμε ποια είναι η πορεία εξέλιξης και αν σε αυτή εξακολουθεί να περιλαμβάνεται η χερσόνησος του Μαλέα, με τα γνωστά ζητήματα που έχουν ανακύψει για την προστατευόμενη περιοχή υψηλής πολιτιστικής κληρονομιάς και τους πυλώνες που θα δημιουργηθούν, που σχετίζονται περισσότερο με τα διάφορα αιολικά πάρκα που θέλουν να δημιουργήσουν εκεί, παρά με το καλώδιο διασύνδεσης αυτό καθαυτό. Θα θέλαμε να μας πείτε, λοιπόν, αν παραμείνει ο σχεδιασμός της χερσονήσου Μαλέα, δηλαδή αν περάσει από εκεί. Τέλος, θα θέλαμε να μας ενημερώσετε για το ύψος και το σχεδιασμό είσπραξης των ληξιπρόθεσμων οφειλών της Δ.Ε.Η..

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυλωνίτου Ελένη, Σταματάκη Ελένη, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καρακώστα Ευαγγελία (Εύη), Κάτσης Μάριος, Καφαντάρη Χαρούλα (Χαρά), Ξυδάκης Νικόλαος, Θεωνάς Ιωάννης, Παπαδόπουλος Νικόλαος, Σέλτσας Κωνσταντίνος, Σπαρτινός Κωνσταντίνος, Τελιγιορίδου Ολυμπία, Βλάχος Γεώργιος, Αραμπατζή Φωτεινή, Δήμας Χρίστος, Βεσυρόπουλος Απόστολος, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Καραθανασόπουλος Νικόλαος, Τάσσος Σταύρος, Λαμπρούλης Γεώργιος, Καμμένος Δημήτριος, Λαζαρίδης Γεώργιος, Καβαδέλλας Δημήτριος, Αμυράς Γεώργιος και Μίχος Νικόλαος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Σταθάκης.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Η Ν.Δ. εδώ και 3 χρόνια παραμένει βαθιά καταστροφολογική. «Αφήσαμε την χώρα χωρίς ευρώ», ακόμη ευρώ έχουμε, από ό,τι θυμάμαι. Μετά «κατέρρευσε η οικονομία», δεν κατέρρευσε η οικονομία. Μετά «δεν έκλεισε καμία συμφωνία», έκλεισαν όλες τις συμφωνίες. Τώρα μας απείλησε ότι θα μείνει και χωρίς ρεύμα η Ελλάδα το 2018, άντε βία το 2019, κάπου εκεί. Δεν ξέρω χρονικά πού τοποθετήσατε ότι θα αφήσουμε τη χώρα χωρίς ρεύμα, οπότε δεν με εκπλήσσει αυτή η καταστροφολογική προσέγγιση της Ν.Δ..

Όπως υπενθύμισε ένας συνάδελφός βουλευτής, το σχέδιο της Ν.Δ. για τον ενεργειακό τομέα ήταν πολύ συγκεκριμένο. Ήταν η άμεση ιδιωτικοποίηση του 30% οριζόντια της Δ.Ε.Η., πλήρης απελευθέρωση των αγορών ενέργειας, ΝΟΜΕ στο μεταβατικό στάδιο, ιδιωτικοποίηση της ίδιας της Δ.Ε.Η. και πλήρης ιδιωτικοποίηση των περιουσιακών στοιχείων του ΑΔΜΗΕ. Διορθώστε με αν κάτι από αυτά που είπα δεν ήταν η στρατηγική της Ν.Δ. για τη Δ.Ε.Η. και τον ενεργειακό τομέα, εν μέσω κοσμογονικών αλλαγών. Το μόνο με το οποίο συμφωνώ μαζί σας είναι ότι ο ενεργειακός τομέας είναι εν μέσω κοσμογονικών αλλαγών. Αυτό είναι το μόνο που συμφωνήσαμε μαζί σας. Όλα τα άλλα, αυτό ήταν το σχέδιό σας.

Αντί αυτού, εμείς έχουμε διαμορφώσει μια συγκεκριμένη στρατηγική, η οποία έλεγε για πλήρη ιδιωτικοποίηση των δικτύων ΑΔΜΗΕ. Τη διατηρήσαμε υπό δημόσιο έλεγχο, βρίσκοντας στρατηγικό επενδυτή και κρινόμαστε τώρα για αυτό. Δουλεύει καλύτερα ο ΑΔΜΗΕ ή όχι; Επιταχυνθήκαν οι δραστηριότητες του ΑΔΜΗΕ; Προχωρούν οι διασυνδέσεις, οι οποίες είχαν κολλήσει επί 10 χρόνια, με πολύ ταχύτερο ρυθμό; Αύριο θα γίνει η διασύνδεση των Κυκλάδων Α΄, σε ένα χρόνο θα τελειώσει το μεγάλο έργο της Πελοποννήσου και το 2019 - 2020 θα γίνουν διαδοχικές διασυνδέσεις και σε άλλα προγράμματα.

Της Πελοποννήσου, που ρώτησε ο κ. Καραθανασόπουλος, θα προχωρήσει, είναι έτοιμος ο διαγωνισμός να προκηρυχθεί, πάρθηκαν υπόψιν, όπως ξέρετε, όλες οι μέριμνες και οι ανησυχίες, μειώθηκε στο ελάχιστο δυνατό η περιοχή που θα μπούνε οι κολόνες υψηλής τάσης και ταυτόχρονα, μετατοπίστηκαν με έναν τρόπο που δεν έχει οπτική επαφή σχεδόν κανένα σπίτι σε αυτή τη διαδρομή. Άρα, μεγιστοποιήθηκε και αποτελεί ένα μείζον έργο, το οποίο θα δώσει υπόσταση και στο εργοστάσιο φυσικού αερίου της Δ.Ε.Η., το οποίο υπολειτουργεί, όπως ξέρετε, και ταυτόχρονα θα αποτελέσει μεγάλη ώθηση στην απομείωση και αποκλιμάκωση των ΥΚΩ στην Κρήτη, έως ότου ολοκληρωθεί η μεγάλη διασύνδεση.

Άρα, το ένα θέμα είναι ότι προστατεύσουμε τα περιουσιακά στοιχεία, αντίθετα με ό,τι λέτε και τα διατηρήσαμε και αυτό είναι το ένα κομμάτι.

Το δεύτερο κομμάτι, αντικαταστήσαμε τη Μικρή Δ.Ε.Η. με ένα άλλο σχέδιο, αυτό το οποίο είναι δεσμευμένη η χώρα πλέον να κάνει, την άρση του μονοπωλίου της Δ.Ε.Η. στο λιγνίτη. Εκεί δεν υπάρχει επιστροφή και συνεπώς προχωράμε συντεταγμένα να εφαρμόσουμε αυτή την απόφαση με την νομοθέτηση πλέον, εντός των επόμενων εβδομάδων θα έρθει ο νόμος για την αποεπένδυση της Δ.Ε.Η. στον λιγνίτη - Μεγαλόπολης και Μελίτης – άρα, «κοντός ψαλμός αλληλούια», θα έχουμε τη δυνατότητα να συζητήσουμε διεξοδικά τη δομή και τη φυσιογνωμία της αποεπένδυσης.

Υπενθυμίζω, ότι ο νόμος περιλαμβάνει και τα τρία στοιχεία: Πρώτον, πώς γίνεται η απόσχιση των Μονάδων, δεύτερον, ποια διαδικασία θα ακολουθηθεί από τη Δ.Ε.Η. προκειμένου να διασφαλιστεί πλήρως και η διαφάνεια, αλλά και το ότι θα υπάρξει ένα ικανό αντίτιμο που να εκφράζει την αξία των Μονάδων και το τρίτο και βασικό, θα έχει ο νόμος μέσα την διασφάλιση των εργασιακών.

Άρα και στον τομέα αυτό προχωράμε συντεταγμένα.

Η τρίτη ενότητα αφορά το πώς διαμορφώνεται όλο το πλαίσιο των αγορών ενέργειας. Υπενθυμίζω, ότι εμείς βήμα προς βήμα προχωράμε στην απελευθέρωση των αγορών ενέργειας. Σε αντίθεση πάλι με τη Ν.Δ. και την τραυματική εμπειρία από τις απελευθερώσεις ενέργειας που έχει κάνει, οι οποίες κατέληξαν σε φυλακές συμμετεχόντων και ούτω καθεξής, σας θυμίζω ότι η απελευθέρωση ενέργειας που κάνουμε είναι συντεταγμένη, είναι ρυθμιζόμενες και εποπτευόμενες αγορές, απόλυτα συμβατές με το ευρωπαϊκό Δίκαιο και τους ευρωπαϊκούς κανόνες των ρυθμιζόμενων αγορών και αυτό αφορά την απελευθέρωση της αγοράς φυσικού αερίου, η οποία ολοκληρώθηκε την 1/1/2018 - πλέον έχουμε απελευθερωμένη αγορά και στην λιανική και στην χονδρική - ταυτόχρονα όμως, προστατέψαμε τη λειτουργία της ΔΕΠΑ, της εταιρίας η οποία δραστηριοποιείται στην χονδρική, η οποία ήταν παθητικός μέτοχος στην λιανική σε Αθήνα και Θεσσαλονίκη και την οποία διατηρούμε, με τεράστια αξία πλέον ως εταιρία, προχωρώντας στην εξαγορά του μεριδίου της SHELL στην Αττική και αποχωρώντας από τη Θεσσαλονίκη. Άρα και συμβατοί με το ανταγωνιστικό πλαίσιο και ταυτόχρονα, υπερασπιζόμενοι την αξία της εταιρείας, η οποία έχει πολύ ισχυρή παρουσία εκεί.

Η αγορά ενέργειας είναι η δεύτερη μεγάλη μεταρρύθμιση. Προχωράμε στην εφαρμογή του target model, σε πλήρη ανάπτυξη το 2019. Ένα μοντέλο λειτουργίας, πλέον, μιας ρυθμιζόμενης αγοράς ενέργειας, με σαφείς κανόνες, που θα βοηθήσει και θα ενισχύσει τον ανταγωνισμό, θα παράξει τα οφέλη του και ταυτόχρονα θα αποτρέψει να υπάρξουν παρενέργειες από την λειτουργία της αγοράς αυτής.

Συνεπώς, η πολιτική μας στον τομέα της ενέργειας είναι πάρα πολύ σαφής και συντεταγμένα προωθούμε σε μεγάλες τομές και μεγάλες μεταρρυθμίσεις, προκειμένου να διευκολυνθεί όλος αυτός ο ενεργειακός μετασχηματισμός, διατηρώντας ισχυρή την πεποίθηση, ότι σε κάθε βήμα διασφαλίζουμε και τα συμφέροντα των καταναλωτών, το γεγονός, δηλαδή, ότι πρέπει να παρέχουμε ρεύμα στις φθηνότερες δυνατές τιμές. Στην βιοτεχνία και στη βιομηχανίας υπάρχει ένα ειδικό καθεστώς.

Γίνεται μια μεγάλη συζήτηση για το πώς θα στηριχθεί η βιομηχανία μέσα στο νέο πλαίσιο λειτουργίας της αγοράς της ενέργειας. Υπάρχει ιδιαίτερη μέριμνα για τη στήριξη της βιομηχανίας μας. Οι συζητήσεις που γίνονται τώρα και για το Αμύνταιο, το οποίο τέθηκε εκτός της συζήτησης για τους λιγνίτες και δόθηκε η ελευθερία και αυτό έχει συμφωνηθεί με την Digicom να αποτελέσει ένα πεδίο, στο οποίο έχουμε πλήρη ελευθερία κινήσεων για το πώς μπορεί να αξιοποιηθεί και αυτό έχει σχέση με τη στήριξη της βιομηχανίας. Δεν έχουμε καταλήξει σε αποφάσεις οριστικές, αλλά είναι μία επιλογή πλέον, δίνει ένα βαθμό ελευθερίας να μπορέσουμε να απαντήσουμε και σε αυτό το ερώτημα.

Όσον αφορά στα οικονομικά της ΔΕΗ θα τοποθετηθεί καλύτερα από εμένα ο κ. Παναγιωτάκης. Εγώ θέλω να πω ότι αντίθετα με ότι ισχυρίζονταν πάρα πολλοί, ότι τα οικονομικά της ΔΕΗ είναι μη διαχειρίσιμα, με κίνδυνο χρεοκοπίας, ευτυχώς δεν είναι έτσι. Υπάρχουν τρία ουσιαστικά στοιχεία σε σχέση με τη προσαρμογή της ΔΕΗ σε όλα αυτά τα δεδομένα.

Το ένα και βασικό είναι η επιπρόσθετη ρευστότητα που δημιουργήθηκε το 2017, το οποίο έδωσε μια μεγάλη ώθηση στη ΔΕΗ και αναφέρομαι στην εξόφληση των ΥΚΩ, 460 εκατομμύρια, της περιόδου 2012 – 2015, πρωτίστως, των χρεών δηλαδή που δεν είχαν πληρωθεί από την τότε κυβέρνηση. Την επιπρόσθετη ρευστότητα που δημιουργεί το δημόσιο μέσω ενός μεγάλου συμβολαίου με τη ΔΕΗ για το σύνολο του στενού δημοσίου, που επίσης δημιουργεί επιπρόσθετη ρευστότητα συν τον ΑΔΜΗΕ. Όλα αυτά δημιουργούν ένα πλαίσιο στο οποίο με πολύ υψηλή ρευστότητα, πάνω από 1 δις, η ΔΕΗ αποκτά μία δυναμική πλήρους αναδιάρθρωσης και των δανειακών της υποχρεώσεων και εξομάλυνσης των χρηματοπιστωτικών της ροών για τα επόμενα χρόνια, μεγάλο πλεονέκτημα αυτό.

Δεύτερον, όπως ανέλυσα επισταμένα, η ΔΕΗ, με τις συμφωνίες που κάναμε, διατηρεί το σύνολο σχεδόν του παραγωγικού της δυναμικού, χάνοντας μόνο ένα μέρος των λιγνιτών, που αποτελεί το ειδικό βάρος δηλαδή του παραγωγικού δυναμικού της ΔΕΗ, κάτι οριακά λιγότερο από το 10%. Συνεπώς, το παραγωγικό δυναμικό της ΔΕΗ παραμένει αλώβητο και ικανό να προσαρμοστεί στα νέα δεδομένα.

Τρίτο και βασικό, φυσικά, δεν έχει τεθεί θέμα δικτύων, περιουσιακών στοιχείων της ΔΕΗ πολύ υψηλής αξίας ΔΕΔΔΗΕ κλπ. Άρα, η ΔΕΗ περιουσιακά και από άποψη παραγωγικού δυναμικού παραμένει αλώβητη. Η αποκλιμάκωση των μεριδίων της στην αγορά, όπως ξέρετε, έχει να κάνει με τη λειτουργία της ΔΕΗ ως λιανεμπόρου. Η ΔΕΗ δεν παράγει πάνω από 50% στην Ελλάδα, το υπόλοιπο είναι άλλες πηγές, άλλοι παραγωγοί, αλλά έχει πολύ μεγάλη κυρίαρχη θέση στη λιανική αγορά. Είναι για όλους μας αναπόδραστο, ότι αυτό στο πλαίσιο θα απομειωθεί, σε πιο ποσοστό θα δούμε ρεαλιστικά και πώς θα προχωρήσει και πώς πρέπει να υπολογίζεται ο παρονομαστής και διάφορα άλλα θέματα που είναι ανοικτά για διαπραγματεύσεις.

Φαντάζομαι ότι δεν είναι το πεδίο της κατ' εξοχήν κριτικής στην αναγκαιότητα η Δ.Ε.Η. να παραμείνει ο κατ' εξοχήν πυλώνας του ενεργειακού συστήματος και στην παραγωγή και στην κατανάλωση, αλλά σε ένα πιο λελογισμένο πλαίσιο, με ό,τι αυτό συνεπάγεται για την προσαρμογή της Δ.Ε.Η..

Όπως ξέρετε, η προσπάθεια της Κυβέρνησης είναι οι τιμές του ρεύματος να μην αυξηθούν και δεν έχουν αυξηθεί. Τρία χρόνια παραμένουν σταθερές, με τάση επιθυμητή, βέβαια, να αποκλιμακωθούν.

Η αποκλιμάκωση των τιμών περνά μέσα από διάφορες παραμέτρους. Μια παράμετρος είναι η τιμή του ρεύματος και μια άλλη παράμετρος είναι τι επιπρόσθετα βάρη προστίθενται. Σας υπενθυμίζω ότι το τέλος προμηθευτή δεν βγήκε έτσι τυχαία. Τις ΑΠΕ, οι οποίες παράγουν ενέργεια με πολύ μεγαλύτερο κόστος από τις άλλες μορφές ενέργειας, τις πληρώνουν οι καταναλωτές μέσα από το ΕΤΜΕΑ.

Το τέλος προμηθευτή έχει ισχυρή οικονομική λογική, διότι, εφόσον οι ΑΠΕ μπαίνουν πρώτες στο σύστημα ενέργειας της χώρας επηρεάζουν την οριακή τιμή του συστήματος. Την τιμή, δηλαδή, που γίνονται οι συναλλαγές. Άρα, το τέλος προμηθευτή, που μπήκε από την Κυβέρνησή μας, έγινε για δύο λόγους. Πρώτον, για να μη μεταφερθεί όλο το κόστος στους καταναλωτές και να αυξηθούν οι τιμές του ρεύματος, κατά αναλογία. Εάν αυτό η Ν.Δ. το έβλεπε ως λύση, να μας το πει. Δεύτερον, γιατί έχει μια ισχυρή οικονομική λογική, ότι επηρεάζει την οριακή τιμή του συστήματος σημαντικά.

Το τέλος προμηθευτή, λοιπόν, μπήκε και μπήκε σε μια περίοδο όπου έπρεπε να ισοσκελίσουμε ένα λογαριασμό, ο οποίος είχε τεράστιο έλλειμμα. Το έλλειμμα του λογαριασμού των ΑΠΕ τον κληρονομήσαμε κοντά στα 700 εκατομμύρια, από εσάς και κάποιος έπρεπε να τον ισοσκελίσει.

Σήμερα, τρία χρόνια μετά, ο απολογισμός είναι θετικός. Πρώτον, ισοσκελίσαμε το έλλειμμα των ΑΠΕ, φέτος έχουμε πλεόνασμα. Δεύτερον, δεν αυξήσαμε τις τιμές των καταναλωτών. Τρίτον, προσαρμόσαμε όλο το σύστημα με ένα λογικό τρόπο στη σημερινή πραγματικότητα και έχουμε συμφωνήσει, φυσικά, καθώς αποκτά πλεόνασμα ο λογαριασμός, να υπάρχει μια αποκλιμάκωση και του τέλους του προμηθευτή. Μια αποκλιμάκωση που θα είναι κατ’ αναλογία των πλεονασμάτων που έχουν παραχθεί.

Άρα και στο κομμάτι αυτό, θεωρώ ότι η Κυβέρνηση έπραξε το σωστό και το δέον, απέφυγε το να μεταφέρει όλα τα βάρη στον καταναλωτή και να προχωρήσει σε αυξήσεις τιμών.

Το δεύτερο που έκανε είναι η προσαρμογή που κάναμε στο λογαριασμό των ΥΚΩ, ένα μεγάλο βάρος για τους καταναλωτές μας. Τα ΥΚΩ, επαναλαμβάνω, είναι 700 εκατομμύρια και τα πληρώνουμε για τα νησιά. Το 2023 θα έχουν μειωθεί κατά 90%, μόλις ολοκληρωθούν οι διασυνδέσεις Κυκλάδων, Κρήτης και ορισμένων άλλων μικρότερων που έχουν προγραμματιστεί.

Άρα, αρχής γενομένης από αυτή την εβδομάδα που ενεργοποιούμε τις Κυκλάδες, χρόνο με το χρόνο, τα ΥΚΩ θα απομειώνονται και θα απομειώνονται σημαντικά. Το όφελος από την Κυκλάδες είναι 80 εκατομμύρια και θα είναι το πρώτο μεγάλο βήμα.

Συνεπώς, για τα ΥΚΩ, έχοντας αυτά τα δεδομένα, πήραμε μια απόφαση στον τρόπο που τα υπολογίζουμε. Αυτή ήταν η τομή που κάναμε φέτος, ούτως ώστε τα νοικοκυριά όταν αλλάζουν κλίμακα κατανάλωσης, δηλαδή, είτε λόγω χειμώνα είτε για οποιοδήποτε άλλο λόγο αυξάνουν την κατανάλωσή τους και περνούν ένα όριο, να μη βλέπουν το λογαριασμό του ρεύματος να εκτινάσσεται, όπως ήταν το σύστημα των ΥΚΩ πριν.

Τώρα άλλαξε αυτό, θα είναι ομαλή η τιμολόγηση των ΥΚΩ για τα νοικοκυριά. Άρα, λύσαμε ένα πρόβλημα και δεύτερον, επειδή ένα μεγάλο μέρος των συμπολιτών μας δοκιμάζεται εισοδηματικά, προχωρήσαμε σε μία μεγάλη μεταρρύθμιση στο κοινωνικό τιμολόγιο δίνοντας, πλέον, σε 300.000 νοικοκυριά που παίρνουν το εισόδημα κοινωνικής αλληλεγγύης, 70% έκπτωση στο σύνολο του λογαριασμού τους. Μία μεγάλη τομή που διευκολύνει αυτά τα νοικοκυριά και ταυτόχρονα, σε αυτούς που παίρνουν κοινωνικό μέρισμα, κρατήσαμε την παλιά έκπτωση του 30%, βάζοντας ταυτόχρονα ασφαλιστικές δικλίδες, προκειμένου να μην γίνεται κατάχρηση του κοινωνικού τιμολογίου από νοικοκυριά που δεν το δικαιούνται.

Άρα, και στον τομέα αυτό το θέμα της τιμής και της στήριξης των κοινωνικά ασθενέστερων, νομίζω ότι οι αλλαγές που έγιναν τον τελευταίο χρόνο είναι πάρα πολύ σημαντικές, δικαιότερες κατά πολύ και δείχνουν την μέριμνά μας να υπάρξει ένα πιο ορθολογικό και κοινωνικά πιο δίκαιο σύστημα τιμολόγησης έως ότου εγκαταλείψουμε, επαναλαμβάνω, κάποια από τα αυτά βάρη.

Να καλέσω τη ΝΔ να αναιρέσει τις κακές της προβλέψεις, ότι δεν θα έχει ρεύμα η Ελλάδα. Μετά τα super market που θα έφευγαν τα τρόφιμα, μετά δεν ξέρω τι, μετά το ένα μετά το άλλο, θα έχει ρεύμα η Ελλάδα, θα πληρώνεται σε ευρώ, θα είναι φθηνότερο από ότι είναι σήμερα και τα πιο αδύναμα νοικοκυριά θα έχουν πρόσβαση, όλα εν συνόλω, στο ρεύμα. Υπενθυμίζω ότι το έκτακτο, επίσης, που κάναμε, είναι τα νοικοκυριά τα οποία έχασαν το κοινωνικό τιμολόγιο και αδυνατούν να πληρώσουν την επανασύνδεσή τους, η παρούσα κυβέρνηση δέσμευσε 10 εκατ. από το προϋπολογισμό, ούτως ώστε οποιοδήποτε αποδεδειγμένα αδύναμο νοικοκυριό να έχει πρόσβαση στο ρεύμα, να έρχεται το δημόσιο να πληρώνει το λογαριασμό. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παναγιωτάκης.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της Δ.Ε.Η. Α.Ε.): Σε όσα δεν αναφέρθηκε ο κύριος Υπουργός, θα απαντήσω με τη σειρά που ρώτησαν οι κύριοι βουλευτές.

Ρώτησε ο κ. Ξυδάκης ποια είναι η συνολική δαπάνη που πληρώνουμε για την τροφοδοσία των νησιών. Αν πάρουμε μόνο το πετρέλαιο, δηλαδή μαζούτ και ντίζελ, είναι περίπου 500 με 550 εκατ. το χρόνο, συμπεριλαμβανομένου και του φόρου. Φυσικά, υπάρχουν και άλλα λειτουργικά έξοδα και προφανώς, να το πούμε θεωρητικά, όταν διασυνδεθούν όλα τα νησιά, αυτά δεν θα υπάρχουν. Τις προοπτικές τις έδωσε ο κύριος Υπουργός. Εκείνο που θέλω να πω ότι το 70% περίπου είναι η Κρήτη, όταν δηλαδή γίνει η διασύνδεση της Κρήτης, θα έχουμε αυτή τη πολύ μεγάλη ελάφρυνση, πέραν της ποιότητας και των άλλων προοπτικών για την ίδια τη Κρήτη και για το σύστημά μας, που ανοίγει αυτή η διασύνδεση. Ο κ. Παναγιώταρος έθεσε το θέμα των τιμών της ηλεκτρικής ενέργειας, θέλω να ξανατονίσω, ότι η τελευταία αύξηση τιμών στην ηλεκτρική ενέργεια ήταν το 2014. Από το 2015 και ύστερα δεν υπάρχει καμία αύξηση και αντίθετα υπάρχει, ως γνωστό, η έκπτωση του 15% που ήταν για πρώτη φορά που έγινε στην ιστορία της ΔΕΗ, για τους συνεπείς καταναλωτές. Είναι μείωση η οποία μπορώ να σας πω επηρέασε τις τιμές του ηλεκτρικού ρεύματος, γιατί και οι εναλλακτικοί πάροχοι ακολούθησαν μια τέτοια εκπτωτική πολιτική. Εάν δεν το είχαμε κάνει εμείς, είμαι σίγουρος ότι και οι υπόλοιποι θα είχαν πολύ λιγότερα χαμηλότερα, ασθενέστερα εκπτωτικά πακέτα.

Στις ρυθμιζόμενες χρεώσεις υπάρχουν δύο είδη. Είναι κάποιες που είναι συνδεδεμένες με το ρεύμα. Το ρεύμα δεν παράγεται μόνο, αλλά διέρχεται από το σύστημα μεταφοράς και το σύστημα διανομής. Αυτό έχει ένα κόστος. Είναι οι ρυθμιζόμενες χρεώσεις, οι οποίες είναι συνυφασμένες με το ρεύμα. Αυτές δεν μπορούν να εξαλειφθούν με τίποτα. Υπάρχουν οι ΥΚΩ για τις οποίες μιλήσαμε προηγουμένως και όπως ανέφερε ο κ. Υπουργός, η προοπτική τους είναι μια σημαντική μείωση, ραγδαία, όταν θα γίνει η διασύνδεση της Κρήτης. Από εκεί και πέρα είναι τα δημοτικά τέλη που δεν είναι ακριβώς ρυθμιζόμενη χρέωση, είναι μια επιπλέον χρέωση που οι δήμοι, η τοπική αυτοδιοίκηση θεωρεί ότι μπορεί, μέσω της ΔΕΗ, να εισπράξει καλύτερα τα δημοτικά τέλη, τα οποία βέβαια το ύψος τους ρυθμίζεται από τους δήμους.

Υπάρχει μια πολύ μεγάλη συζήτηση στην Ευρώπη, όχι μόνο στην Ελλάδα, γιατί όλοι έχουν επιβαρύνσεις τέτοιους είδους, να φύγουν αυτές οι επιβαρύνσεις από τις εταιρείες ηλεκτρισμού. Καταλαβαίνουμε ότι για να γίνεται αυτή η συζήτηση και για να υπάρχει σε όλη την Ευρώπη, ακόμη και σε χώρες που είναι πολύ πιο προηγμένο το σύστημα, οι εισπρακτικοί τους μηχανισμοί, αντιλαμβανόμαστε ότι είναι ένα πολύ σύνθετο και δύσκολο θέμα. Πάντως, νομίζω ότι εκείνο που έχουμε κάνει εμείς, είναι ότι τουλάχιστον στους λογαριασμούς μας και ίσως εδώ έχουμε προτρέξει κιόλας, δίνουμε τελείως ξεκάθαρη την εικόνα, τι πληρώνει ο καθένας για το ρεύμα και τι πληρώνει για όλα τα υπόλοιπα.

Θέλω να απαντήσω συγκεκριμένα στις ερωτήσεις και τα ζητήματα που έβαλε ο κ. Σκρέκας. Πράγματι, υπάρχει κοσμογονία στον τομέα της ηλεκτρικής ενέργειας και το περιβάλλον διαμορφώνεται διαρκώς. Η τάση της ανθρωπότητας όλης και η Ε.Ε. θέλει μάλιστα, να είναι μπροστά από όλους σε αυτό, είναι η μετάβαση στις καθαρές μορφές ενέργειας. Σε αυτό είμαστε υποχρεωμένοι να ακολουθήσουμε και μάλιστα δεν το κάνουμε από υποχρέωση, αλλά είμαστε από τις χώρες που έχουμε ταχθεί στην πρώτη γραμμή των χωρών για την μετάβαση στις καθαρές μορφές ενέργειας. Μάλιστα, οι επιδόσεις μας, έτσι όπως προβλέπεται, θα είναι καλύτερες μέχρι το 2030 και από χώρες όπως είναι η Γερμανία ή άλλες χώρες, οι οποίες μιλούν για αυτή τη μετάβαση και την υποστηρίζουν και με το ειδικό βάρος που έχουν. Εμείς φυσικά έχουμε ένα εγχώριο καύσιμο που λέγεται λιγνίτης. Όπως άκουσα, την μεθεπόμενη Πέμπτη, όπως αναγγέλθηκε, θα γίνει συνολική τοποθέτηση για το ενεργειακό της χώρας. Εκεί θα δοθεί ευκαιρία να αναδειχθούν όλες οι πλευρές. Εκείνο που θέλω να πω είναι ότι ως ΔΕΗ έχουμε παρακολουθήσει από αρκετά κοντά αυτές τις εξελίξεις και ιδιαίτερα τα τελευταία χρόνια προβαίνουμε σε προσαρμογές με ρυθμούς που ίσως άλλες εταιρείες, που είχαν ίσως προβλέψει καλύτερα από εμάς πριν από 10-15 χρόνια τι θα γίνει, χρειάστηκαν πολλά χρόνια για να προχωρήσουν σε αυτές τις προσαρμογές.

Όμως, εκείνο που θα πω είναι ότι αντέξαμε και όχι μόνο αντέξαμε, αλλά θα τονίσω και θα πω κατηγορηματικά ότι η ΔΕΗ παρά τα όποια προβλήματα ρευστότητας που αντιμετώπισε πέρυσι και πουληθήκαμε σε μεγάλο βαθμό, έτσι όπως ανέφερε ο κ. Υπουργός είναι μια οικονομικά εύρωστη επιχείρηση. Θέλω να σας δώσω την είδηση ότι το 2018 θα γράψουμε χωρίς τις ΥΚΩ σημαντικά κέρδη και όλα αυτά έχοντας κάνει την έκπτωση του 15% και έχοντας απορροφήσει επιβαρύνσεις από εξωγενείς παράγοντες, όπως είναι η κάλυψη των ελλειμμάτων του ειδικού λογαριασμού των ΑΠΕ, που είναι αποτέλεσμα παλαιότερων ρυθμίσεων για τις τιμές των ΑΠΕ, των φωτοβολταϊκών κ.λπ..

Η Δ.Ε.Η. πέρυσι κατέβαλε γι’ αυτή την κάλυψη των ελλειμμάτων 353 εκατ. € το 2017, χωρίς να τα μετακυλήσει, σε συνεννόηση, προφανώς, με το βασικό μας μέτοχο, στους καταναλωτές. Εδώ δείχνει και τη σημασία της ύπαρξης της Δ.Ε.Η. Επίσης, επιβαρυνθήκαμε από έκτακτες συνθήκες την ενεργειακή κρίση του Δεκεμβρίου - Ιανουαρίου που μας στοίχισε και σε ντίζελ γιατί μετατρέψαμε τις μονάδες του Λαυρίου και της Κομοτηνής από αέριο σε ντίζελ, αλλά και από την αύξηση της οριακής τιμής του συστήματος που μας στοίχισε περίπου 70 εκατ. €, όπως το υπολογίζουμε. Φυσικά και η υποχρέωση να μειωθεί το μερίδιο της αγοράς μέσω των ΟΜΕ μας στοίχισε αρκετές δεκάδες εκατομμυρίων ευρώ, το οποίο επηρέασε, προφανώς, το ……….., παρόλα αυτά, όπως σας είπα, θα έχουμε αξιόλογα κέρδη.

Όσον αφορά τα ανείσπρακτα υπόλοιπα της Δ.Ε.Η., ένα μέρος οφείλεται στην κρίση. Ένα άλλο μέρος, όμως, οφείλεται στο ότι υπάρχουν αυτοί οι λεγόμενοι στρατηγικοί κακοπληρωτές, τους ανέφερε και ο κ. Αμυράς, θα δώσω περισσότερα στοιχεία. Πρέπει να ξέρετε ότι έχουμε σημαντική μείωση των οφειλών από τους πελάτες της Δ.Ε.Η. Σε σχέση με τον Δεκέμβριο έχουμε μείωση περίπου 150 εκατ. € μέχρι και τέλος Φεβρουαρίου. Ωστόσο, έχουν αυξηθεί οι λεγόμενοι τελικοί πελάτες. Έχει παρουσιαστεί ένα φαινόμενο, κάποιοι να παύουν να είναι πελάτες της Δ.Ε.Η., να πηγαίνουν σε άλλους προμηθευτές, έχοντας κάνει μια ρύθμιση την οποία προσπαθούν να μην την τηρούν κι αυτό έχει εκτινάξει τα χρέη των τελικών πελατών περίπου στα 200 εκατ. €. Είναι ένα θέμα που μας απασχολεί και θέλω να σας πω ότι απασχολεί και τη Ρ.Α.Ε. Είχε παρθεί, όπως ξέρετε, μια πολύ σωστή απόφαση το 2016 από την τότε ηγεσία του Υπουργείου Ενέργειας, τον κ. Σκουρλέτη, ότι θα πρέπει όποιος αλλάζει πάροχο να έχει διακανονίσει ή να έχει εξοφλήσει τον προηγούμενο πάροχο, το οποίο τηρείται μεν, αλλά είμαστε και λίγο πολυμήχανοι, όπως ξέρετε. Πολλοί αλλάζουν Α.Φ.Μ. κι εάν έχουν την ίδια παροχή δε μεταφέρεται το χρέος στο νέο συμβόλαιο που κάνουν με τον νέο Α.Φ.Μ. κι έτσι γίνεται πιο δύσκολη η αναζήτηση αυτών των οφειλών. Παρόλα αυτά, όμως, είμαστε σε συζήτηση με τη Ρ.Α.Ε. γιατί έχει διαπιστώσει το πρόβλημα. Υπάρχουν μερικά ακραία παραδείγματα τα οποία έχουν χτυπήσει το καμπανάκι σε όλους και τους έχουν ευαισθητοποιήσει και πιστεύω ότι σύντομα θα έχουμε τέτοιες ρυθμίσεις και από την Ρ.Α.Ε. που θα μας βοηθήσουν να εισπράξουμε το μεγαλύτερο μέρος, τουλάχιστον, αυτών των οφειλών.

Για τον ΑΔΜΗΕ, αναφέρθηκε ο κ. Υπουργός. Τα νούμερα που έχω να δώσω εγώ, είναι ότι καθαρά από την πώληση του ΑΔΜΗΕ, μετά και από τους φόρους που θα δώσουμε φέτος και μαζί με τη μείωση του κεφαλαίου που έγινε και εισέπραξε η Δ.Ε.Η. άλλα 93 εκατ. € καθαρά, είναι, περίπου, 500 εκατ. €. Αυτό ήταν το όφελος της Δ.Ε.Η. για τον ΑΔΜΗΕ, έτσι όπως έγινε ο υποχρεωτικός, από την Ε.Ε., ιδιοκτησιακός διαχωρισμός του συστήματος μεταφοράς από τη Δ.Ε.Η., γιατί αυτή είναι, καλώς ή κακώς, η στρατηγική της Ε.Ε., να υπάρχει πλήρης ιδιοκτησιακός διαχωρισμός των συστημάτων μεταφοράς από τους παραγωγούς ηλεκτρικής ενέργειας. Υπήρξαν κάποια ενδιάμεσα μοντέλα, σε κάποιες χώρες διατηρούνται τα μοντέλα αυτά, αλλά, συν το χρόνο, κι εκεί θα υποχρεωθούν να έχουν πλήρη ιδιοκτησιακό διαχωρισμό.Μάλιστα, θα ήθελα να πω ότι η μέθοδος κάλυψης των ελλειμμάτων του ΕΛΑΠΕ - του ειδικού λογαριασμού των ΑΠΕ - συνάντησε την καθολική υποδοχή και αποδοχή του Κοινοβουλίου, 230 βουλευτές ψήφισαν υπέρ. Δηλαδή, υπήρξε μια καθολική συναίνεση.

Η αποεπένδυση βρίσκεται στο στάδιο, που ανέφερε ο κ. Υπουργός. Θα τονίσω δύο-τρία πράγματα. Όπως, ίσως, με έχετε ακούσει να λέω, εμείς σαν Δ.Ε.Η. θα προσπαθήσουμε, να μετατρέψουμε την αποεπένδυση σε ευκαιρία. Παρά το γεγονός ότι επεβλήθη με τις αποφάσεις του Ευρωπαϊκού Δικαστηρίου, εμείς θα τη μετατρέψουμε σε ευκαιρία. Τι σημαίνει αυτό; Σημαίνει ότι θα προσπαθήσουμε να πετύχουμε το βέλτιστο δυνατό τίμημα και να αξιοποιήσουμε αυτές τις δαπάνες για να στραφούμε σε άλλες καθαρότερες μορφές ενέργειας.

Η Δ.Ε.Η., όταν ήταν μονοπώλιο ή όταν δέσποζε ή όταν δεν είχαν επιβληθεί όλ’ αυτά τα μέτρα, μπορούσε να φέρει όλο αυτό το βάρος των επιπτώσεων από τη λιγνιτική παραγωγή. Η λιγνιτική παραγωγή είναι μια πολύ βαριά βιομηχανία, έχει πάρα πολύ μεγάλες δυσκολίες, έχει επενδύσεις, τις οποίες πρέπει να κάνει κανείς και ν’ αρχίσει να εισπράττει τα χρήματά του, αυτά που επένδυσε, μετά από 5 και πλέον χρόνια. Επομένως, μια επιχείρηση η οποία είναι εκτεθειμένη στον ανταγωνισμό, όπως είναι η Δ.Ε.Η., δεν μπορεί να φέρει το βάρος του συνόλου της λιγνιτικής παραγωγής. Άρα, λοιπόν, θα αξιοποιήσουμε αυτή την αποεπένδυση, ώστε να στραφούμε και σε πιο καθαρές μορφές ενεργείας, αλλά και σε πιο προσοδοφόρες για την επιχείρησή μας.

Συνεργαζόμαστε στενά με το Υπουργείο. Έχουμε ξεκαθαρίσει ότι δε θα θιγούνε καθόλου τα δικαιώματα των εργαζομένων και θα διασφαλισθούν πλήρως τα δικαιώματα και οι υποχρεώσεις της Δ.Ε.Η. προς τις τοπικές κοινωνίες σε ό,τι αφορά στην περιβαλλοντική αποκατάσταση. Τα εδάφη παραμένουν στην ιδιοκτησία της Δ.Ε.Η., άλλωστε, δεν πουλάμε εδάφη, άδειες εκμετάλλευσης θα εκχωρηθούν στους νέους επενδυτές. Και για περιβαλλοντικούς σκοπούς, λοιπόν, και για αναπτυξιακούς σκοπούς σε συνεργασία με τις τοπικές κοινωνίες, η Δ.Ε.Η. θα παραμείνει ο βασικός υπεύθυνος.

Όπως είπα, για τα θέματα του ενεργειακού σχεδιασμού, θα τα συζητήσουμε τότε. Πάντως, θα υπερθεματίσω κι εγώ ότι δεν υπάρχει κίνδυνος αυτή τη στιγμή blackout. Εκείνο που θα πω, είναι ότι παρακολουθούμε στενά τις εξελίξεις που γίνονται στην Ε.Ε., οι οποίες είναι διαρκείς. Δεν έχουν τελειώσει τα μέτρα σε σχέση με το μείγμα καυσίμων και θα κάνουμε τις ανάλογες αναπροσαρμογές σε συνεργασία με την Πολιτεία, γιατί η Δ.Ε.Η. παίζει - ακριβώς όπως το είπατε - κυρίαρχο ρόλο.

Έρχομαι τώρα στις ερωτήσεις του κ. Αρβανιτίδη, ο οποίος διαπίστωσε και σωστά ότι το 2018 θα έχουμε μικρότερες ποσότητες ντίζελ σε σχέση με το 2017. Αυτό οφείλεται, πρώτον, γιατί δεν προβλέπουμε ότι θα καταναλώσουμε ντίζελ για λειτουργία σταθμών φυσικού αερίου, όπως κάναμε πέρυσι και, δεύτερον, γιατί με τη διασύνδεση των Κυκλάδων, αυτή που θα εγκαινιαστεί τη Δευτέρα το πρωί, θα εξοικονομήσουμε σημαντικές ποσότητες. Αυτό το έχουμε προβλέψει.

Οι συνάδελφοί μου και οι αρμόδιοι για τις προμήθειες των υγρών καυσίμων θ’ αναφερθούν στις λεπτομέρειες, όμως θα πω ότι οι ποσότητες που υποχρεωνόμαστε να διαχειριστούμε, ντίζελ και μαζούτ, είναι οι μεγαλύτερες απ’ ό,τι σε άλλες χώρες, επομένως, δεν μπορούμε να βρούμε μέτρο σύγκρισης και καλύτερες πρακτικές απ’ αυτές τις οποίες κάνουμε εμείς. Όπως είπα, θα αναφερθούν οι συνάδελφοι περισσότερο στα οφέλη που έχουμε απ’ τον τρόπο με τον οποίο κάνουμε αυτές τις προμήθειες.

Τώρα, αυτά που ρώτησε ο κ. Καβαδέλλας, σχετικά με το πότε θα πάμε στο 70%-80% σε πράσινη ενέργεια, θα τα συζητήσουμε την επόμενη φορά.

Για τους έξυπνους μετρητές, προφανώς, οι προδιαγραφές που γίνονται από το ΔΕΔΔΗΕ έχουν λάβει υπ' όψη και τις κατασκευαστικές ανάγκες και δυνατότητες των εταιριών. Ουσιαστικά μια εταιρεία δραστηριοποιείται στην Ελλάδα. Επομένως δεν αποκλείεται κανείς.

Ο κ. Αμυράς έκανε κάποιες πολύ εξειδικευμένες ερωτήσεις για το διαγωνισμό, το κύριο θέμα που έχουμε σήμερα. Καταρχάς, υπάρχει διαφορά μεταξύ του ντίζελ και του μαζούτ. Θα το αναλύσουν περισσότερο οι συνάδελφοι. Γι' αυτό το λόγο δεν μπορεί να γίνει ενιαίος διαγωνισμός. Όπως είδατε, τελείως άλλες και περισσότερες εταιρείες έδειξαν ενδιαφέρον για το μαζούτ και λιγότερες για το ντίζελ. Έχω την γνώμη - θα αναφερθούν και οι συνάδελφοί μου - ότι εάν κάναμε ενιαίο διαγωνισμό θα έρχονταν μόνο οι τρεις εταιρείες του ντίζελ, ίσως άλλη μια. Οπότε, ο ανταγωνισμός θα ήταν πολύ μικρότερος. Έχουμε κλειδώσει προφανώς τιμές. Από εκεί και πέρα, είμαστε σε επιφυλακή και προσπαθούμε να επέμβουμε και στην spot αγορά, όπως είπα, θα αναφερθούν περισσότερο οι συνάδελφοι, όπως επίσης και για τους χρόνους ναύλωσης των πλοίων κ.λ.π..

Ρώτησε ο κ. Αμυράς, εύλογα, τι θα κερδίσουν οι καταναλωτές. Κάθε μείωση των δαπανών μας και ειδικά αυτές οι δαπάνες που αφορούν στις ΥΚΩ, άμεσα ή σε εύθετο χρόνο περνάνε στους καταναλωτές. Φυσικά, αν η μείωση είναι ανεπαίσθητη, καταλαβαίνετε, μερικές δεκάδες εκατομμύρια, μπροστά στο ένα δις που είναι οι ΥΚΩ, δεν μπορεί να περάσουν αυτομάτως. Όπως σας είπα δεν χρειαζόμαστε τις ίδιες ποσότητες μετά την διασύνδεση, είναι σημαντικά μικρότερες, όπως είπε και ο κ. Αρβανιτίδης.

Για τις προπληρωμές στους προμηθευτές, έχουμε πετύχει άλλο τρόπο πληρωμής. Πέρα από την πολύ καλή δουλειά που έκαναν οι υπηρεσίες μας, δείχνει και την πιστοληπτική ικανότητα της επιχείρησης και την αξιοπιστία τους. Θα αναφερθούν οι συνάδελφοί μου σε αυτό. Τώρα, είπαμε ότι η ΔΕΗ δεν είναι σε επισφαλή θέση.

Στα γενικότερα ζητήματα που έβαλε ο κ. Θεοφύλακτος, απάντησε ο κ. Υπουργός.

Για τα θέματα της συνεργασίας μας με τις τοπικές κοινωνίες. Είμαστε υποχρεωμένοι, όταν ανεγείραμε τους σταθμούς και ανοίγαμε νέα ορυχεία, να συνεργαζόμαστε με τις τοπικές κοινωνίες, το ίδιο ίσως και περισσότερο υποχρεωμένοι - άλλωστε αυτό λένε και οι άδειες περιβαλλοντικών επιπτώσεων που έχουμε πάρει – αλλά και για λόγους εταιρικής, κοινωνικής ευθύνης να συνεργαστούμε με τις τοπικές κοινωνίες για τη μετάβαση στην μεταλιγνιτική περίοδο. Θα έλεγε κανείς ότι είναι κάτι πολύ σύντομο, δεν είναι τόσο πολύ μακρινό, γιατί μιλάμε για στρατηγικές όπου η δεκαετία είναι μικρό χρονικό διάστημα. Άρα, τα μέτρα πρέπει να λαμβάνονται από τώρα και για νέες παραγωγικές δραστηριότητες, μέτρα για την αποκατάσταση των εδαφών κ.λ.π.

Οι συνάδελφοί μου θα αναφερθούν στα ειδικότερα θέματα.

ΚΩΝΣΤΑΝΤΙΝΟΣ ΣΕΛΤΣΑΣ: Κύριε Πρόεδρε, δεν μου απαντήσατε για την τηλεθέρμανσης του Αμυνταίου.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της Δ.Ε.Η Α.Ε.): Καταρχάς, θεωρώ ότι 32.000 ώρες δεν έχουν λήξει, οπότε το θέμα είναι μαχητό ακόμα.

Δεύτερον. Για το Αμύνταιο, σε συνάρτηση γενικά με τον στρατηγικό σχεδιασμό, εμείς εκτιμάμε ότι χρειάζεται την επόμενη δεκαετία να δουλέψει το Αμύνταιο. Θα χρησιμοποιήσουμε το Αμύνταιο και για αυτό που ελέχθη, για το κόστος παραγωγής, για το κόστος της ελληνικής βιομηχανίας. Έχουμε κάνει σας, πληροφορώ, μελέτες που με ορισμένες προϋποθέσεις ο ΑΗΣ Αμυνταίου, μπορεί να διασφαλίσει στην ελληνική βιομηχανία φτηνό κόστος την επόμενη δεκαετία. Φυσικά, όλα αυτά σε συνάρτηση, όπως είπα, με τον ενεργειακό σχεδιασμό. Γιατί, αν δεν «χωράει» το Αμύνταιο και ανταγωνίζεται τις μονάδες της Δ.Ε.Η. ή τις μονάδες που πρόκειται να πουλήσουμε, τότε δεν θα χρειαστεί το Αμύνταιο και πρέπει να δούμε κάτι άλλο.

Ξέρετε, όμως, ότι κάνουμε και τη Μονάδα της Βιομάζας. Κερδίσατε την Κοζάνη σ’ αυτό δηλαδή, ενώ ήταν να γίνει στον Αγίου Δημήτριο η Βιομάζα, θα γίνει στο Αμύνταιο και αυτό θα πρέπει να σας το πιστώσουν οι συμπολίτες σας και η Μονάδα της Βιομάζας θα τροφοδοτεί το Αμύνταιο. Βλέπετε, όμως, από τη μια μεριά η Κοζάνη λέει ότι «μας οχλούν οι δραστηριότητες της Δ.Ε.Η.», αλλά αν πάει να φύγει κάποια δραστηριότητα, τότε αρχίζει η γκρίνια.

Ήθελα, πάντως, να πω ειδικά για την αποεπένδυση, γιατί μια απάντηση οφείλω ακόμα στον κ. Σκρέκα. Οι μονάδες οι οποίες είναι προς αποεπένδυση, είναι ισοδύναμες - όσο μπορεί να πει κανείς, δεν είναι τόσο μετρήσιμα - με τις μονάδες που θα μείνουν στη Δ.Ε.Η. από πλευράς αποδοτικότητας και παλαιότητας. Είναι ισοδύναμες, αυτό ήταν η βασική αρχή, μαζί με την Πτολεμαΐδα είναι 5, κατασκευάζεται και σε δύο χρόνια θα είναι έτοιμη, πηγαίνουμε με πολύ καλό ρυθμό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αραβαντινός.

ΝΙΚΟΛΑΟΣ ΑΡΑΒΑΝΤΙΝΟΣ (Γενικός Διευθυντής Υπηρεσιακών Λειτουργιών της Δ.Ε.Η. Α.Ε.): Σε ό,τι αφορά το ξεχώρισμα των διαγωνισμών για ντίζελ και μαζούτ. Να συμπληρώσω πάνω σε αυτά που είπε ο κ. Πρόεδρος, ότι το ντίζελ παράγεται στη χώρα, στην Ελλάδα, ενώ το μαζούτ δεν παράγεται. Επίσης, το ντίζελ συνοδεύεται και από εκτεταμένες χερσαίες μεταφορές που είναι πολύ λίγο ελκυστικές για ξένους μεγάλους traders καυσίμων. Έτσι, λοιπόν, έχει κριθεί και έχει αποδειχθεί ότι είναι προτιμότερο να είναι δύο χωριστές διαδικασίες.

Σε ό,τι αφορά τώρα στο πώς είναι οι τιμές διαμορφωμένος, αυτές αποτελούνται από δύο συνιστώσες: Η μία είναι μια τιμή plats, που είναι μια χρηματιστηριακή τιμή και το δεύτερο είναι το premium, το οποίο, όπως είπε ο κ. Πρόεδρος, είναι «κλειδωμένο» έχει σταθερό και μη αναπροσαρμόσιμο. Μέχρι στιγμής, έχει κριθεί ότι δεν είναι συμφέρον να κάνουμε hedging σε ό,τι αφορά την διακύμανση των τιμών, και γιατί το hedging έχει ένα κόστος το οποίο θα ανέβαζε συνολικά και σε βάθος χρόνου το κόστος αυτό, και δεύτερον, γιατί υπάρχει ένα μικρό ρυθμιστικό θέμα, μια που το κόστος των καυσίμων είναι συνιστώσα των ΥΚΩ. Το να μπορέσουμε να βάζουμε δαπάνες hedging μέσα στα ΥΚΩ είναι κάτι που δεν έχει συζητηθεί ακόμα και όταν κριθεί ότι είναι συμφέρον θα συνεννοηθούμε με τον ρυθμιστή, χρειάζονται κάποιες αλλαγές να γίνουν στο πλαίσιο.

Σε ό,τι αφορά στο αν δραστηριοποιούμεθα στην ευκαιριακή αγορά. Να πω επιγραμματικά ότι το καλοκαίρι του 2017, που υπήρχε πράγματι ανάγκη αυξημένη σε ντίζελ - μια που είχαμε κάψει πολύ περισσότερο από όσο προβλέπονταν, λόγω της ευρωπαϊκής κρίσης στο φυσικό αέριο, στην Κομοτηνή και στο Λαύριο - βγήκαμε στην αγορά, προσπαθήσαμε να πάρουμε spot φορτία ντίζελ, αποδείχθηκε ότι οι τιμές που πετύχαμε ήταν χειρότερες από τα δικαιώματα προαίρεσης που είχαμε με την υπάρχουσα σύμβαση με τον προμηθευτή μας ντίζελ και έτσι, προτιμήσαμε να χρησιμοποιήσουμε οψιόν της υπάρχουσας σύμβασης, αντί να πάρουμε spot φορτίο. Αυτό επιβεβαιώνει, επομένως, ότι οι συμβολαιοποιημένες τιμές είναι πάρα πολύ καλές.

Σε ό,τι αφορά τα πλοία, τα καράβια που χρησιμοποιούμε. Μερικά από αυτά είναι σε σταθερή ετήσια βάση και εποχικά κάνουμε και κάποιες μικρότερες ναυλώσεις, μικρότερης διάρκειας. Όταν «κάθονται» τα πλοία αυτά τα νοικιάζουμε. Σε ποιους τα νοικιάζουμε; Στα διυλιστήρια. Επομένως, αφού καταφέρνουμε να παίρνουμε δουλειές από τα διυλιστήρια και να αποκομίζουμε και κάποιο μικρό, αλλά θετικό όφελος, σημαίνει ότι οι τιμές που έχουμε πάρει για τα πλοία μας είναι ανταγωνιστικές και καλές, επομένως βγαίνουμε στην αγορά και κερδίζουμε κάτι και από αυτά.

Τι ζήτησε η TOTAL; Δεν είμαι πρόχειρος. Τα θέματα που έθεσε η TOTAL, δεν ήταν θέματα ουσίας. Ήταν θέματα νομικά και τυπικά. Εκεί, υπήρχε μια δυσκολία σε γενικούς όρους, για να γίνει αποδεκτή η προσφορά της. Δεν συμφωνούσε με τον τρόπο που η ελληνική νομοθεσία επιτρέπει να προμηθευόμαστε καύσιμα. Ήταν ένα θέμα που δεν μπορούσε να το διαχειριστεί κανείς, σε ένα σύντομο χρονικό διάστημα.

Σε ό,τι αφορά τον τρόπο πληρωμής, πριν από μερικά χρόνια πηγαίναμε με προπληρωμή, που σημαίνει ότι επτά ημέρες, πριν να δέσει το πλοίο και να ξεφορτώσει, πληρώναμε το σύνολο της αξίας του, στη συνέχεια καταφέραμε και το κάναμε αυτό documentary letter of credit, που σημαίνει ότι δεσμεύαμε τα χρήματα σε μια ξένη τράπεζα, αποδεκτή από τον προμηθευτή και από εμάς και τα αποδεσμεύαμε, όταν οι ποσοτικές και ποιοτικές αναλύσεις των καυσίμων ήταν αυτές που έπρεπε να είναι. Ήταν καύσιμα στη σωστή ποσότητα και στις σωστές προδιαγραφές.

Στη συνέχεια, καταφέραμε και πετύχαμε ανοικτή πίστωση. Δηλαδή, δεν πληρώνουμε τίποτα, παρά την 21η ημέρα ή και την 60η ημέρα, ανάλογα με την σύμβαση που πετυχαίνουμε κάθε φορά.

Σαν οικονομικό όφελος, οι διαφορές είναι πολύ μικρές. Αυτό όμως που είναι πολύ σημαντικό είναι η διευκόλυνση στην ρευστότητα της εταιρίας. Καθυστερούμε συστηματικά τις πληρωμές 28 μέρες, τουλάχιστον, ανάμεσα στην προπληρωμή και στην ανοικτή πίστωση 21 ημερών, ή και περισσότερο.

Δεν έχω να προσθέσω κάτι. Εάν υπάρχει κάτι που το έχω λησμονήσει, στη διάθεσή σας.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Αραβαντινό. Το λόγο έχει ο κ. Σκρέκας για μία ερώτηση.

ΚΩΝΣΤΑΝΤΙΝΟΣ ΣΚΡΕΚΑΣ: Ευχαριστώ κυρία Πρόεδρε.

Να βάλουμε τα πράγματα με τη σειρά τους. Σε ό,τι αφορά τις διασυνδέσεις, επειδή ανέφερε κάτι ο κ. Υπουργός, ότι η κυβέρνηση προχώρησε σε διασυνδέσεις με τις Κυκλάδες κ.λπ., να πω ότι η Ν.Δ. ανέλαβε, το καλοκαίρι του 2012, τη διακυβέρνηση της χώρας. Τον Σεπτέμβριο του 2014, μετά από δύο χρόνια, είχε μελετήσει, είχε προκηρύξει και είχε ολοκληρωθεί ο διαγωνισμός και υπογράφηκε η σύμβαση για την έναρξη των διασυνδέσεων. Για να μην πανηγυρίζει η κυβέρνηση για έργα, που σε μεγάλο βαθμό ξεκίνησαν, σχεδιάστηκαν και υλοποιήθηκαν, κατά το μεγαλύτερο μέρος, από προηγούμενες κυβερνήσεις.

Αυτή η κυβέρνηση συνέχισε, βέβαια, την ολοκλήρωση της κατασκευής της διασύνδεσης, με καθυστέρηση πάνω από ένα χρόνο, αφού είχε αρχικό χρονοδιάγραμμα ολοκλήρωσης το 2016 και σήμερα που μιλάμε έχει 2018 και μεθαύριο τη Δευτέρα, θα οργανωθεί η ανάλογη φιέστα, παρουσία του Πρωθυπουργού.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Σκρέκα, είπατε ότι θέλετε να κάνετε ερώτηση.

ΚΩΝΣΤΑΝΤΙΝΟΣ ΣΚΡΕΚΑΣ: Κυρία Πρόεδρε, επιτρέψτε μου. Επειδή ακούστηκαν μερικά πράγματα και όπως είπατε, κάνουμε συζήτηση.

Εγώ πραγματικά, θα επαινέσω αυτή την κυβέρνηση, κυρία Πρόεδρε, μόλις φέρει την επόμενη συμφωνία που θα έχει υπογράψει για την επόμενη διασύνδεση, όποτε αυτή συναφθεί.

Το δεύτερο που θέλω να πω, σε ό,τι αφορά το ΕΤΜΕΑΡ, είπε ο κ. Υπουργός ότι κληρονόμησε αυτή η κυβέρνηση 700 εκατομμύρια ευρώ έλλειμμα στον ειδικό λογαριασμό για τις ΑΠΕ από την προηγούμενη κυβέρνηση. Και δεν μπορώ να καταλάβω, τότε, γιατί η δική του η κυβέρνηση, κυβέρνηση ΣΥΡΙΖΑ-ΑΝΕΛ, την άνοιξη του 2015 προχώρησε στην μείωση του ΕΤΜΕΑΡ, επειδή υποτίθεται ότι αυτός ο λογαριασμός είχε πλεόνασμα. Αυτό, δεν ξέρω πώς μπορεί να το εξηγήσει ο κ. Υπουργός.

Επίσης, σε ό,τι αφορά τις ΥΚΩ. Οι ΥΚΩ που πληρώσατε είναι της περιόδου 2012-. 2018. Έχετε βάλει και το 2018 στα 460 εκατομμύρια ευρώ. Η Ν.Δ. ήταν από το καλοκαίρι του 2012, μέχρι το 2014 και η κυβέρνηση του ΣΥΡΙΖΑ ήταν από το 2015 μέχρι το 2018. Περισσότερα χρόνια, δηλαδή, είχε να πληρωθεί η Δ.Ε.Η.-ΥΚΩ από αυτή την κυβέρνηση, παρά από την προηγούμενη. Απλά, για να τα βάζουμε όλα στην σειρά, γιατί καμιά φορά δίνεται λάθος εντύπωση.

Και το τελευταίο, σε ό,τι αφορά την Δ.Ε.Η. και το σχέδιο της προηγούμενης κυβέρνησης και αυτής. Η προηγούμενη κυβέρνηση είχε σχεδιάσει να πουλήσει 30% αναλογικού παραγωγικού δυναμικού, αναλογικού πελατολογίου της Δ.Ε.Η. σε έναν ιδιώτη. Και η Δ.Ε.Η. από αυτό, θα προσδοκούσε έσοδα άνω του 1,5 έως και 2 δισεκατομμυρίων ευρώ, κατ' ελάχιστον.

Σήμερα η Δ.Ε.Η. έχει απωλέσει μερίδιο αγοράς πελατολογίου 15%, είναι υποχρεωμένη να απωλέσει άλλο 35%, γι' αυτό υπάρχουν και τα ΝΟΜΕ, χωρίς να πάρει τίποτα, μηδέν, μάλιστα τα ΝΟΜΕ της κοστίζουν, όπως είπε και ο Πρόεδρος, πολλές δεκάδες εκατομμύρια κάθε χρόνο και βέβαια έρχεται τώρα να πουλήσει αντί για το 30% το 40% των λιγνιτομονάδων.

Θα τελειώσω με αυτή την αναφορά.

Κύριε Υπουργέ, θέλω να σας πω ότι από το καλοκαίρι του 2016 και στη συνέχεια το 2017 και τώρα, χτυπάμε ως Αντιπολίτευση το καμπανάκι για το τι γίνεται και πού πάει η Δ.Ε.Η.. Θα ήθελα να το δεχθείτε αυτό ως μια καλόπιστη και εποικοδομητική κριτική και όχι μια διάθεση για πολιτική αντιπαράθεση και κομματική εκμετάλλευση, γιατί το πρόβλημα, όπως το βλέπουμε εμείς, είναι σοβαρό και υπαρκτό. Δεν μπορούμε, λοιπόν, να το κρύβουμε κάτω από το χαλί και να το αφήσουμε για τους όποιους επόμενους, μετά από ένα ή δύο χρόνια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ: Αγαπητέ Πρόεδρε, την ώρα που σας μιλούσα, μου ήρθε ένα μήνυμα με κάτι φωτογραφίες από τη Δ.Ε.Η. στη λεωφόρο Γαλατσίου, Νέας Ιωνίας, και δείτε ένα πρακτικό μικρό πρόβλημα για το πώς η Δ.Ε.Η. συμπεριφέρεται, πραγματικά, «με τη χυμένη καρδάρα με το γάλα».

Μου έρχονται, λοιπόν, στις 12.36 δύο φωτογραφίες από τη Δ.Ε.Η., στη λεωφόρο Γαλατσίου, Νέας Ιωνίας, όπου εκεί έχει πάει εκεί, αυτός που μου έστειλε τις φωτογραφίες, από τις 8 η ώρα το πρωί. Δεν τους έχουν δώσει χαρτάκια, μάλλον για να μην δεσμευτούν και τώρα στις 12.36 βγαίνει και τους λέει μια υπάλληλος, ότι «δεν θα σας εξυπηρετήσουμε, γιατί είστε πάρα πολλοί». Οι άνθρωποι, βέβαια, είναι από τις 8 η ώρα το πρωί.

Λέει ο καταναλωτής της Δ.Ε.Η. που έχει πάει για μια πρόσθετη δουλειά προς τη Δ.Ε.Η., όχι για διακανονισμούς για χρέη του κ.λπ. «δώστε μας ένα χαρτί, γιατί μας βλέπετε ότι είμαστε εδώ από τις 8 η ώρα το πρωί, έχουμε πάρει από τη δουλειά μας άδεια και μας λένε, ότι για να μας δικαιολογήσουν θα πρέπει να τους φέρουμε ένα αποδεικτικό, ότι ήμασταν στη Δ.Ε.Η.».

Η υπεύθυνη της Δ.Ε.Η. λέει στον καταναλωτή – πελάτη της, ότι «αυτό δεν είναι δικό μας πρόβλημα, είναι δικό σας πρόβλημα».

Ο άνθρωπος που έχει στείλει αυτό το μήνυμα και έχει σημασία να σας το διαβάσω γράφει τα εξής: «Αίσχος! Όλα αυτά για να βάλω ένα ρολόι και θα πάρουν και λεφτά. Αλλάζω πάροχο».

Δείτε, λοιπόν, πώς χάσατε σήμερα. Ενώ μας λέτε για πράγματα που έχει κάνει η Δ.Ε.Η., που προσπαθεί να συμμαζέψει πολλά κ.λπ., χάσατε σήμερα έναν καταναλωτή, έναν πελάτη πιστό που ήθελε να κάνει μια έξτρα παροχή στο σπίτι του με νόμιμα τα πάντα έχοντας μαζέψει όλα τα χαρτιά που χρειάζονταν, είναι από τις 8 η ώρα το πρωί στη Δ.Ε.Η. και του λένε τώρα από τη Δ.Ε.Η. να φύγει και από τη δουλειά του τού λένε «εάν δεν μας φέρεις βεβαίωση ότι ήσουν εκεί, θα χάσεις την ημέρα της άδειάς σου».

Σας τα λέω αυτά, λοιπόν, και εάν θέλετε να δείτε και τη φωτογραφία που μου έστειλε ο καταναλωτής, όπου αποτυπώνει μια γνώριμη εικόνα, με τον κόσμο συνωστισμένο να κάθεται αριστερά - δεξιά στα γραφεία, άρα, αυτό που θέλω να πω είναι ότι «αυτή είναι η καρδάρα που χάνουμε το γάλα».

Πείτε μου, σε αυτόν τον καταναλωτή που εγώ δεν θέλω να φύγει από τη Δ.Ε.Η., τι να του πω τώρα; Τι να του απαντήσω; Να του πω, ότι έχασε το μεροκάματο άδικα; Εάν θα φύγει από τη Δ.Ε.Η. θα πάει σε ιδιώτη, δεν με ενδιαφέρει πού θα πάει, το θέμα είναι να μη φύγει. Εσάς θα έπρεπε να σας απασχολεί όχι πού θα πάει, θα έπρεπε να σας απασχολεί να μην φύγει από τη Δ.Ε.Η..

Τι απαντάτε, λοιπόν, σε αυτόν τον καταναλωτή, που μάλιστα είναι ελληνοβέλγος και επενδύει στην Ελλάδα και μου λέει «ειλικρινά θα σηκωθώ να φύγω ή από την Ελλάδα ή από τον πάροχο, δεν υπάρχει άλλο αυτό το πράγμα, έχασα όλη μου την ημέρα και δεν μπορούν να μου δικαιολογήσουν την άδεια για τη δουλειά μου και με αντιμετωπίζουν σαν εγώ να τους έχω ανάγκη και όχι εκείνοι εμένα τον πελάτη»

Ευχαριστώ, κύριε Πρόεδρε, και έχει σημασία να ακούσουμε πώς το βλέπετε αυτό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παναγιωτάκης.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της Δ.Ε.Η. Α.Ε.): Υπάρχουν και τέτοιες περιπτώσεις ταλαιπωρίας, εγώ δεν θα το αρνηθώ, όμως πρέπει να ξέρετε ότι συν το χρόνο, και είμαστε διαρκώς σε μια επικοινωνία με δημοσκοπήσεις κ.λπ., έχει βελτιωθεί πολύ σημαντικά η εικόνα της Δ.Ε.Η.. Θα μπορούσα, αν ήμουν έτοιμος, να σας φέρω μια σωρεία επιστολών με συγχαρητήρια για τους υπαλλήλους και για την εξυπηρέτηση, της οποίας έτυχαν. Συμβαίνουν, όμως και αυτά, δεν το αρνούμαι, όταν 70.000 συμπολίτες μας επισκέπτονται κάθε μέρα τα καταστήματα της Δ.Ε.Η.. Οι υπάλληλοι της Δ.Ε.Η., που είναι στα καταστήματα, είναι οι δεκτές όλων των προβλημάτων της κοινωνίας, ό,τι προβλήματα έχει ο καθένας, οικονομικά ή άλλα, λόγω και της κρίσης, πολλές φορές ξεσπούν στους υπαλλήλους.

Ένα από τα μέτρα που παίρνουμε, τώρα, είναι οι ηλεκτρονικοί λογαριασμοί, που θέλουμε να επεκταθούν. Αυτή τη στιγμή είναι περίπου 800.000 και κάτι περισσότερο, ο στόχος μας είναι, μέχρι το τέλος του έτους, να γίνουν δύο εκατομμύρια και μάλιστα να είναι και μηνιαίοι, οπότε διευκολύνει ακόμη περισσότερο και τις πληρωμές, διευκολύνει και τους ίδιους τους καταναλωτές.

Θα έχετε δει και τις σχετικές διαφημίσεις που κάνουμε, είναι έτοιμο το σύστημά μας να υποδεχθεί δύο και περισσότερα εκατομμύρια μηνιαίους λογαριασμούς και εφόσον με βλέπουν αυτή τη στιγμή Έλληνες καταναλωτές, τους κάνω έκκληση να πληρώνουν ηλεκτρονικά, για να μην ταλαιπωρούνται με κανένα τρόπο, ούτε σε μας, ούτε στις τράπεζες. Εάν μειωθούν οι προσελεύσεις για πληρωμές, προφανώς, οι καταναλωτές που θα πηγαίνουν για άλλες υποθέσεις, θα εξυπηρετούνται πολύ καλύτερα, γιατί δεν θα υπάρχει αυτός ο φόρτος και αυτό το κλίμα.

Ένα δεύτερο μέτρο που σχεδιάζει η Γενική Διεύθυνση Εμπορίας, σε συνεννόηση φυσικά μαζί μας, είναι να αξιοποιήσουμε παιδιά, κυρίως από τον ΟΑΕΔ, που είναι πολύ εξοικειωμένα στην νέα τεχνολογία, τα οποία θα είναι στα καταστήματα και θα βοηθούν τους πελάτες μας να μεταπίπτουν στον ηλεκτρονικό λογαριασμό, γιατί είναι κάτι πάρα πολύ απλό, απλώς ο καθένας το αμελεί. Όποιος έρχεται στο κατάστημα θα μπορεί να βλέπει πώς γίνεται η μετάπτωση στον ηλεκτρονικό λογαριασμό.

Ένα τρίτο μέτρο που συζητάμε τώρα είναι ο ανασχεδιασμός των καταστημάτων μας. Σκοπός μας είναι να κάνουμε μικρότερα και περισσότερο ευέλικτα καταστήματα σε πολύ περισσότερες περιοχές στις μεγάλες πόλεις, όπως είναι η Αθήνα, η Θεσσαλονίκη, το Ηράκλειο, η Πάτρα κ.λπ., γιατί σχεδιάζουμε να πουλήσουμε και άλλα προϊόντα, όχι μόνο ηλεκτρική ενέργεια. Το θέμα της εμπορίας είναι ένα τεράστιο θέμα, το οποίο ανοίγει τώρα. Αυτά ήθελα να πω, με την ευκαιρία της επισήμανσης που μου κάνατε. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι ολοκληρώθηκε η συνεδρίαση, ευχαριστούμε θερμά τον κ. Υπουργό, τον πρόεδρο της Δ.Ε.Η. καθώς και τα στελέχη της για το γόνιμο διάλογο.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυλωνίτου Ελένη, Δρίτσας Θεόδωρος, Θεοφύλακτος Ιωάννης, Ιγγλέζη Αικατερίνη, Καρακώστα Ευαγγελία (Εύη), Καφαντάρη Χαρούλα (Χαρά), Ξυδάκης Νικόλαος, Θεωνάς Ιωάννης, Σέλτσας Κωνσταντίνος, Βλάχος Γεώργιος, Αραμπατζή Φωτεινή, Σκρέκας Κωνσταντίνος, Αμυράς Γεώργιος και Μίχος Νικόλαος.

Τέλος και περί ώρα 13.00΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**